02013R0389 — LV — 15.03.2019 — 003.001

Šis dokuments ir tikai informatīvs, un tam nav juridiska spēka. Eiropas Savienības iestādes neatbild par tā saturu. Attiecīgo tiesību aktu un to preambulu autentiskās versijas ir publicētas Eiropas Savienības “Oficiālajā Vēstnesī” un ir pieejamas datubāzē “Eur-Lex”. Šie oficiāli spēkā esošie dokumenti ir tieši pieejami, noklikšķinot uz šajā dokumentā iegultajām saitēm

►B KOMISIJAS REGULA (ES) Nr. 389/2013 (2013. gada 2. maijs), ar ko izveido Savienības reģistru saskaņā ar Eiropas Parlamenta un Padomes Direktīvu 2003/87/EK un Eiropas Parlamenta un Padomes Lēmumu Nr. 280/2004/EK un Lēmumu Nr. 406/2009/EK un atceļ Komisijas Regulu (ES) Nr. 920/2010 un Regulu (ES) Nr. 1193/2011 (Dokuments attiecas uz EEZ) (OV L 122, 3.5.2013., 1. lpp)

Grozīta ar:





Labota ar:









▼B

KOMISIJAS REGULA (ES) Nr. 389/2013

(2013. gada 2. maijs),

ar ko izveido Savienības reģistru saskaņā ar Eiropas Parlamenta un Padomes Direktīvu 2003/87/EK un Eiropas Parlamenta un Padomes Lēmumu Nr. 280/2004/EK un Lēmumu Nr. 406/2009/EK un atceļ Komisijas Regulu (ES) Nr. 920/2010 un Regulu (ES) Nr. 1193/2011

(Dokuments attiecas uz EEZ)







I

SADAĻA

KOPĪGI VISPĀRĒJIE NOTEIKUMI







I

NODAĻA

Priekšmets, darbības joma un definīcijas

1. pants

Priekšmets

Šajā regulā ir noteiktas vispārējās, darbības un uzturēšanas prasības attiecībā uz Savienības reģistru tirdzniecības periodam, kas sākas 2013. gada 1. janvārī, un turpmākajiem periodiem, kā arī attiecībā uz neatkarīgo darījumu žurnālu (turpmāk — ITL), kurš paredzēts Direktīvas 2003/87/EK 20. panta 1. punktā, un uz reģistriem, kas noteikti Lēmuma Nr. 280/2004/EK 6. pantā.

Šajā regulā ir paredzēta arī Savienības reģistra un ITL saziņas sistēma.

2. pants

Darbības joma

Šo regulu piemēro kvotām, kas izveidotas Savienības emisiju kvotu tirdzniecības sistēmas tirdzniecības periodā, kas sākas 2013. gada 1. janvārī, un turpmākajos periodos, kā arī gada emisiju sadales vienībām un Kioto vienībām.

Šo regulu piemēro arī izsolāmajām aviācijas nozares kvotām, kas izveidotas tirdzniecības periodam no 2012. gada 1. janvāra līdz 2012. gada 31. decembrim.

3. pants

Definīcijas

Šīs regulas II sadaļā lietotajiem terminiem ir tāda pati nozīme kā Direktīvā 2003/87/EK definētajiem terminiem, ja vien nav norādīts citādi. Turklāt piemēro Regulas (ES) Nr. 1031/2010 3. pantā un Komisijas Lēmuma 2011/278/ES 3. pantā noteiktās definīcijas. Piemēro arī šādas definīcijas:

1) „konta turētājs” ir fiziska vai juridiska persona, kurai ir konts reģistru sistēmā;

2) „centrālais administrators” ir persona, ko iecēlusi Komisija saskaņā ar Direktīvas 2003/87/EK 20. pantu;

3) „kompetentā iestāde” ir iestāde vai iestādes, ko dalībvalsts noteikusi saskaņā ar Direktīvas 2003/87/EK 18. pantu;

4) „ārējā tirdzniecības platforma” ir jebkāda veida daudzpusēja apmaiņa, kas sasaista vai palīdz sasaistīt vairāku trešo personu pirkšanas un pārdošanas intereses, kā noteikts Eiropas Parlamenta un Padomes Direktīvas 2004/39/EK ( 1 ) 4. pantā, ja pirktās un pārdotās intereses ir kvotas vai Kioto vienības;

5) „verificētājs” ir verificētājs, kā definēts Komisijas Regulas (ES) Nr. 600/2012 ( 2 ) 3. panta 3. punktā;

6) „noteiktā daudzuma vienības” (turpmāk — AAU) ir vienības, kas piešķirtas saskaņā ar Lēmuma Nr. 280/2004/EK 7. panta 3. punktu;

7) „aviācijas nozares kvotas” ir kvotas, kas izveidotas saskaņā ar Direktīvas 2003/87/EK 3.c panta 2. punktu;

8) „vispārīgās kvotas” ir visas pārējās kvotas, kas izveidotas saskaņā ar Direktīvu 2003/87/EK;

9) „ilglaicīgi sertificētie emisiju samazinājumi” (turpmāk — lCER) ir vienības, kas piešķirtas par apmežošanas vai meža atjaunošanas projekta pasākumu saskaņā ar tīras attīstības mehānismu (turpmāk — TAM), kura termiņš, ievērojot UNFCCC līgumslēdzēju pušu konferences, kas vienlaikus ir Kioto protokola līgumslēdzēju pušu sanāksme, Lēmumu 5/CMP.1, beidzas emisiju samazinājuma kreditēšanas perioda beigās attiecībā uz apmežošanas vai meža atjaunošanas projekta pasākumu saskaņā ar TAM, par ko tās bija piešķirtas;

10) „piesaistes vienības” (turpmāk — RMU) ir vienības, kas piešķirtas saskaņā ar Lēmuma 13/CMP.1 pielikuma attiecīgajiem noteikumiem;

11) „pagaidu sertificētie emisiju samazinājumi” (turpmāk — tCER) ir vienības, kas piešķirtas par apmežošanas un meža atjaunošanas projekta pasākumu saskaņā ar TAM, kura termiņš, ievērojot Lēmumu 5/CMP.1, beidzas Kioto protokola saistību perioda beigās pēc perioda, kurā tās bija piešķirtas;

12) „Kioto vienības” ir noteiktā daudzuma vienības, emisiju samazināšanas vienības (turpmāk — ERU), sertificētie emisiju samazinājumi (turpmāk — CER), piesaistes vienības, ilglaicīgi sertificētie emisiju samazinājumi un pagaidu sertificētie emisiju samazinājumi;

13) „process” ir automātisks tehnisks līdzeklis, lai varētu veikt kādu darbību ar reģistra kontu, vienību vai kredīta tiesību daļu;

14) „darījums” ir process Savienības reģistrā, kas ietver kvotas, Kioto vienības, gada emisiju sadales vienības vai kredīta tiesību daļas pārskaitīšanu no viena konta uz citu;

15) „nodošana” ir kvotas uzskaite, ko veic operators vai gaisa kuģu ekspluatants attiecībā pret iekārtas vai lidmašīnas verificētajām emisijām;

16) „anulēšana” ir Kioto vienības galīgā atsavināšana, ko veic tās turētājs, neuzskaitot to attiecībā pret verificētajām emisijām;

17) „dzēšana” ir kvotas galīgā atsavināšana, ko veic tās turētājs, neuzskaitot to attiecībā pret verificētajām emisijām;

18) „norakstīšana” ir Kioto vienības uzskaite, ko veic Kioto protokola līgumslēdzēja puse, uzskaitot to attiecībā pret attiecīgās puses paziņotajām emisijām;

19) „nelikumīgi iegūtu līdzekļu legalizēšana” ir definēta Eiropas Parlamenta un Padomes Direktīvas 2005/60/EK ( 3 ) 1. panta 2. punktā;

20) „smags noziegums” ir definēts Direktīvas 2005/60/EK 3. panta 5. punktā;

21) „teroristu finansēšana” ir definēta Direktīvas 2005/60/EK 1. panta 4. punktā;

22) „valsts administrators” ir saskaņā ar 8. pantu izraudzīta struktūra, kas atbildīga par dalībvalsts jurisdikcijā esošu lietotāju kontu kopuma pārvaldīšanu dalībvalsts vārdā;

23) „direktori” ir personas, kas faktiski vada juridiskas personas ikdienas darbu;

24) „Centrāleiropas laiks” ir Centrāleiropas vasaras laiks vasaras periodā, kā definēts Direktīvas 2000/84/EK 1., 2. un 3. pantā;

25) „valsts administratīvā platforma” ir ārēja sistēma, ko ekspluatē valsts administrators vai kompetentā iestāde un kas ir droši savienota ar Savienības reģistru, lai automatizētu funkcijas, kuras saistītas ar kontu un atbilstības saistību administrēšanu Savienības reģistrā;

26) „starptautiskie kredīti” ir CER, ERU un kredīti no projektiem un citiem emisijas samazināšanas pasākumiem, kurus var izmantot saskaņā ar Direktīvas 2003/87/EK 11.a panta 5. punktu;

27) „gada emisijas sadales vienība” (turpmāk — AEA) ir dalībvalsts gada emisijas sadales apakšsadaļa, kas noteikta saskaņā ar Lēmuma Nr. 406/2009/EK 3. panta 2. punktu un 10. pantu un kas atbilst vienai tonnai oglekļa dioksīda ekvivalenta;

28) „kredīta tiesības” ir dalībvalsts tiesības, kas izteiktas kā skaitlis, kurš atbilst šīs dalībvalsts 2005. gada siltumnīcefekta gāzu emisiju īpatsvaram, kā noteikts Lēmuma Nr. 406/2009/EK 5. panta 4. punktā, izmantot Lēmuma Nr. 406/2009/EK 5. pantā minētos kredītus, lai izpildītu savas saistības saskaņā ar Lēmuma Nr. 406/2009/EK 3. pantu;

29) „neizmantotas kredīta tiesības” ir dalībvalsts kredīta tiesības, kas nepārsniedz Lēmuma par kopīgiem centieniem atbilstības kontā turēto starptautisko kredītu, tCER vai lCER summu brīdī, kad tiek noteikti atbilstības statusa rādītāji saskaņā ar šīs regulas 79. pantu;

30) „atbilstības periods” ir laikposms no 2013. gada 1. janvāra līdz 2020. gada 31. decembrim, kura laikā dalībvalstis ierobežo savas siltumnīcefekta gāzu emisijas saskaņā ar Lēmuma Nr. 406/2009/EK 3. pantu.







2.

NODAĻA

Reģistru sistēma

4. pants

Savienības reģistrs

1. Tiek izveidots Savienības reģistrs Savienības emisiju kvotu tirdzniecības sistēmas tirdzniecības periodam, kas sākas 2013. gada 1. janvārī, un turpmākajiem periodiem.

2. Centrālais administrators nodrošina Savienības reģistra, arī tā tehniskās infrastruktūras, darbību un uzturēšanu.

3. Dalībvalstis izmanto Savienības reģistru, lai pildītu savas Direktīvas 2003/87/EK 19. pantā un Lēmuma Nr. 406/2009/EK 11. pantā paredzētās saistības un lai nodrošinātu šīs regulas darbības jomā esošo kvotu, AEA un kredīta tiesību precīzu uzskaiti. Savienības reģistrs nodrošina valsts administratoriem un kontu turētājiem šajā regulā noteiktos procesus.

4. Centrālais administrators nodrošina, ka Savienības reģistrs atbilst saskaņā ar Kioto protokolu uzturēto reģistru sistēmu datu apmaiņas standartu funkcionālajām un tehniskajām specifikācijām, kas izstrādātas, ievērojot Lēmumu 12/CMP.1, un ņem vērā prasības par aparatūru, tīkliem un programmatūru, kā arī drošības prasības, kuras izklāstītas šīs regulas 105. pantā minētajās datu apmaiņas un tehniskajās specifikācijās.

5. pants

Valsts un Savienības Kioto protokola reģistri

1. Lai pildītu savas Kioto protokola līgumslēdzēju pušu saistības, kā arī saistības saskaņā ar Lēmuma Nr. 280/2004/EK 6. pantu nolūkā nodrošināt Kioto vienību precīzu uzskaiti, katrā dalībvalstī un Savienībā darbojas Kioto protokola reģistrs (turpmāk — KP reģistrs), kas ir standartizēta elektroniska datu bāze, kurā ņemtas vērā UNFCCC prasības attiecībā uz reģistriem un it sevišķi saskaņā ar Kioto protokolu uzturēto reģistru sistēmu datu apmaiņas standartu funkcionālās un tehniskas specifikācijas, kas izstrādātas, ievērojot Lēmumu 12/CMP.1, kā arī kurā ņemtas vērā prasības par aparatūru, tīkliem, programmatūru un drošības prasības, kuras izklāstītas šīs regulas 105. pantā minētajās datu apmaiņas un tehniskajās specifikācijās.

2. Centrālais administrators nodrošina, ka Savienības reģistrs funkcionē arī kā Savienības, kas ir Kioto protokola līgumslēdzēja puse, KP reģistrs. Centrālais administrators funkcionē arī kā Savienības KP reģistra, kas ietilpst Savienības reģistrā, administrators.

6. pants

Eiropas Savienības darījumu žurnāls

1. Šīs regulas darbības jomā esošo darījumu veikšanai saskaņā ar Direktīvas 2003/87/EK 20. pantu tiek izveidots Eiropas Savienības darījumu žurnāls (turpmāk — EUTL) standartizētas elektroniskas datu bāzes veidā. EUTL izmanto arī, lai reģistrētu visu to informāciju par Kioto vienību turējumiem un pārskaitījumiem, kuras pieejamība tiek nodrošināta saskaņā ar Lēmuma Nr. 280/2004/EK 6. panta 2. punktu.

2. Centrālais administrators nodrošina EUTL darbību un uzturēšanu saskaņā ar šīs regulas noteikumiem.

3. Centrālais administrators nodrošina, ka EUTL ir iespējams pārbaudīt un reģistrēt visus šajā regulā minētos procesus un ka tas atbilst saskaņā ar Kioto protokolu uzturēto reģistru sistēmu datu apmaiņas standartu funkcionālajām un tehniskajām specifikācijām, kas izstrādātas, ievērojot Lēmumu 12/CMP.1, un atbilst prasībām par aparatūru, tīkliem un programmatūru, kuras izklāstītas šīs regulas 105. pantā minētajās datu apmaiņas un tehniskajās specifikācijās.

4. Centrālais administrators nodrošina, ka EUTL ir iespējams reģistrēt visus I sadaļas 3. nodaļā un II, III un IV sadaļā aprakstītos procesus.

7. pants

Reģistru, ITL un EUTL sasaiste

1. Centrālais administrators un dalībvalstis nodrošina, ka Savienības reģistrs un KP reģistri uztur sasaisti ar ITL, lai paziņotu par darījumiem ar Kioto vienībām.

2. Centrālais administrators nodrošina, ka EUTL uztur sasaisti ar ITL, lai reģistrētu un pārbaudītu 1. punktā minētos pārskaitījumus. Visi ierosinātie pārskaitījumi, kuros iesaistīts KP reģistrs, tiek apstrādāti un pārbaudīti EUTL pirms pārskaitījums tiek reģistrēts.

3. Centrālais administrators nodrošina, ka Savienības reģistrs uztur arī tiešu sasaisti ar EUTL, lai pārbaudītu un reģistrētu darījumus ar kvotām, AEA vai kredīta tiesību daļām un I sadaļas 3. nodaļā noteiktos kontu pārvaldības procesus. Visi darījumi ar kvotām, AEA vai kredīta tiesību daļām tiek veikti Savienības reģistrā, un tos reģistrē un pārbauda EUTL. Centrālais administrators var izveidot ierobežotu sasaisti starp EUTL un trešās valsts, kas ir parakstījusi līgumu par pievienošanos Savienībai, reģistru, lai nodrošinātu iespēju attiecīgajiem reģistriem ar EUTL starpniecību sazināties ar ITL un lai EUTL reģistrētu datus par operatoru verificētajām emisijām. Pirms sasaistes izveides šiem reģistriem ir sekmīgi jāizpilda visas reģistriem prasītās testēšanas un inicializēšanas procedūras.

8. pants

Valsts administratori un KP reģistru administratori

1. Katra dalībvalsts ieceļ valsts administratoru. Neskarot 13. panta 2. punktu, dalībvalsts piekļūst saviem kontiem un tās jurisdikcijā esošajiem Savienības reģistra kontiem un tos administrē saskaņā ar 11. pantu ar valsts administratora starpniecību, kā noteikts I pielikumā. Ikvienas dalībvalsts valsts administrators funkcionē arī kā šīs valsts KP reģistra administrators atbilstīgi šīs regulas noteikumiem.

2. Dalībvalstis un Komisija nodrošina, ka nav interešu konflikta starp valsts administratoriem, centrālo administratoru un kontu turētājiem.

3. Katra dalībvalsts dara Komisijai zināmu tās valsts administratora identitāti un kontaktinformāciju, iekļaujot ārkārtas tālruņa numuru, kam jāzvana drošības incidenta gadījumā.

4. Komisija šīs regulas īstenošanu koordinē ar katras dalībvalsts valsts administratoriem un centrālo administratoru. Komisija regulāri apspriežas ar Klimata pārmaiņu komitejas administratoru darba grupu par jautājumiem un procedūrām saistībā ar to reģistru darbību, ko reglamentē šī regula, un šīs regulas īstenošanu. Līdz 2012. gada 31. martam administratoru darba grupa vienojas par centrālā administratora un valstu administratoru sadarbības nosacījumiem, kas ietver kopīgas darba procedūras šīs regulas īstenošanai, Savienības reģistra pārmaiņu un incidentu vadības procedūras un tehniskās specifikācijas Savienības reģistra un EUTL darbības un drošuma nodrošināšanai. Sadarbības noteikumi var ietvert konsolidācijas modalitātes attiecībā uz ārējām sasaistēm, informācijas tehnoloģiju infrastruktūrām, lietotāju kontu piekļuves procedūrām un Savienības reģistra KP kontu pārvaldīšanas mehānismiem ar citu KP reģistru pārvaldīšanas mehānismiem Eiropas reģistru konsolidētā sistēmā, ko uztur centrālais administrators. Reģistra administratoru darba grupas reglamentu pieņem Klimata pārmaiņu komiteja.

5. Centrālais administrators, kompetentās iestādes un valsts administratori veic procesus tikai tad, ja tie ir vajadzīgi, lai pildītu to attiecīgās funkcijas, kā noteikts Direktīvā 2003/87/EK, Lēmumā Nr. 280/2004/EK un Lēmumā Nr. 406/2009/EK, kā arī pasākumos, kas pieņemti saskaņa ar minēto tiesību aktu noteikumiem.







3.

NODAĻA

Konti







1.

Iedaļa

Visiem kontiem piemērojamie vispārējie noteikumi

9. pants

Konti

1. Dalībvalstis un centrālais administrators nodrošina, ka katrā KP reģistrā un Savienības reģistrā atrodas I pielikumā norādītie konti.

2. Katra veida kontā drīkst glabāt I pielikumā norādītos vienību veidus.

10. pants

Kontu statuss

1. Kontiem ir viens no šādiem statusiem: atvērts, bloķēts, izslēgts vai slēgts.

2. No bloķētiem kontiem nedrīkst veikt nekādus procesus, izņemot 25., 31., 35., 67., 77., 81. un 82. pantā noteiktos procesus.

3. No slēgtiem kontiem nedrīkst veikt nekādus procesus. Slēgtu kontu nedrīkst no jauna atvērt, un tajā nedrīkst ieskaitīt nekādas vienības.

4. Ja iekārta tiek izslēgta no Savienības sistēmas saskaņā ar Direktīvas 2003/87/EK 27. pantu, centrālais administrators attiecīgajam operatora kontam piešķir statusu „izslēgts” uz izslēgšanas laiku.

5. Ja ir saņemts paziņojums no kompetentās iestādes, ka gaisa kuģu ekspluatanta veiktie lidojumi attiecīgajā gadā vairs nav iekļauti Savienības sistēmā saskaņā ar Direktīvas 2003/87/EK I pielikumu, centrālais administrators attiecīgajam gaisa kuģu ekspluatanta kontam piešķir statusu „izslēgts” pēc tam, kad attiecīgajam gaisa kuģu ekspluatantam ir sniegts iepriekšējs paziņojums, un līdz brīdim, kad no kompetentās iestādes tiek saņemts paziņojums, ka gaisa kuģu ekspluatanta lidojumi atkal ir iekļauti Savienības sistēmā.

6. No izslēgtiem kontiem nedrīkst veikt nekādus procesus, izņemot 25. un 68. pantā noteiktos procesus un procesus, kas noteikti 35. un 67. pantā un kas atbilst periodam, kurā konta statuss nebija „izslēgts”.

11. pants

Kontu administrēšana

1. Katram kontam ir administrators, kurš ir atbildīgs par konta administrēšanu dalībvalsts vai Savienības vārdā.

2. Katra konta veida administratoru nosaka saskaņā ar I pielikumu.

3. Konta administrators veic konta atvēršanu, apturēšanu, piekļuves ierobežošanu kontam vai konta slēgšanu, tā statusa maiņu, pilnvaroto pārstāvju apstiprināšanu, atļaušanu veikt tādas konta informācijas izmaiņas, kurām vajadzīgs administratora apstiprinājums, un darījumu iniciēšanu, ja konta turētājs to pieprasa saskaņā ar 23. panta 5. punktu, saskaņā ar šīs regulas noteikumiem.

4. Attiecībā uz II pielikumā izklāstītajiem jautājumiem administrators var prasīt, lai konta turētājs un tā pārstāvis piekrīt ievērot pamatotus noteikumus saskaņā ar šo regulu.

5. Uz kontiem attiecas administratora dalībvalsts tiesību akti, un lietotāju konti ir šīs dalībvalsts jurisdikcijā, un uzskata, ka lietotāju kontos esošās vienības atrodas attiecīgās dalībvalsts teritorijā.

12. pants

Centrālā administratora paziņojumi

Centrālais administrators paziņo konta pārstāvjiem un valsts administratoram par jebkura ar kontu saistīta procesa iniciēšanu, pabeigšanu vai pārtraukšanu un par konta statusa maiņu, izmantojot automātisku mehānismu, kas aprakstīts 105. pantā paredzētajās datu apmaiņas un tehniskajās specifikācijās.







2.

Iedaļa

Kontu atvēršana un aktualizēšana

13. pants

Tādu kontu atvēršana, ko administrē centrālais administrators

1. Centrālais administrators katrai dalībvalstij atver visus ETS pārvaldības kontus Savienības reģistrā, Savienības KP kontus, ES AEA kopējā daudzuma kontu, Lēmuma par kopīgiem centieniem dzēšanas kontu un vienu Lēmuma par kopīgiem centieniem atbilstības kontu katram atbilstības perioda gadam 20 darbadienu laikā pēc III pielikumā noteiktās informācijas saņemšanas.

2. Saskaņā ar 8. panta 1. punktu ieceltais valsts administrators funkcionē kā Lēmuma par kopīgiem centieniem atbilstības kontu pilnvarotais pārstāvis, ja vien attiecīgā dalībvalsts neieceļ citu personu.

3. Katra dalībvalsts centrālajam administratoram sniedz VIII pielikuma VIII-I tabulā izklāstīto informāciju par katru pilnvaroto pārstāvi un Lēmuma par kopīgiem centieniem atbilstības kontu papildu pārstāvi.

14. pants

Valsts administratīvās platformas kontu atvēršana Savienības reģistrā

1. Sākot no 2014. gada 1. janvāra, valsts administrators drīkst iesniegt pieprasījumu Savienības reģistrā atvērt valsts administratīvās platformas kontu. Šo pieprasījumu iesniedz centrālajam administratoram. Valsts administrators sniedz centrālā administratora pieprasīto informāciju. Šī informācija ietver vismaz III pielikumā noteikto informāciju un pierādījumus, ka valsts administratīvā platforma nodrošina drošības līmeni, kas ir līdzvērtīgs vai augstāks par drošību, kuru nodrošina Savienības reģistrs saskaņā ar šo regulu, ņemot vērā tehniskās un drošības prasības, kuras izklāstītas 105. pantā noteiktajās datu apmaiņas un tehniskajās specifikācijās.

2. Centrālais administrators 20 darbadienu laikā pēc visas informācijas saņemšanas saskaņā ar 1. punktu Savienības reģistrā atver valsts administratīvās platformas kontu vai informē valsts administratoru, ka konta atvēršana ir atteikta, ja valsts administratīvās platformas nodrošinātais drošības līmenis nav pietiekams salīdzinājumā ar 1. punkta prasībām.

3. Saskaņā ar 8. panta 1. punktu ieceltais valsts administrators funkcionē kā valsts administratīvās platformas konta pilnvarotais pārstāvis.

15. pants

Izsoles piegādes konta atvēršana Savienības reģistrā

1. Izsolītājs, klīringa sistēma vai norēķinu sistēma, kā definēts Regulā (ES) Nr. 1031/2010, vai izsoles platforma, kas iecelta saskaņā ar minētās regulas 26. vai 30. pantu, drīkst iesniegt valsts administratoram pieprasījumu atvērt Savienības reģistrā izsoles piegādes kontu. Persona, kas pieprasa konta atvēršanu, sniedz IV pielikumā norādīto informāciju.

2. Valsts administrators 20 darbadienu laikā pēc informācijas saņemšanas saskaņā ar šā panta 1. punktu un 24. pantu atver Savienības reģistrā izsoles piegādes kontu vai informē personu, kura pieprasījusi atvērt kontu, ka konta atvēršana ir atteikta saskaņā ar 22. pantu.

16. pants

Operatoru kontu atvēršana Savienības reģistrā

1. Attiecīgā kompetentā iestāde vai operators 20 darbadienu laikā pēc tam, kad stājusies spēkā siltumnīcefekta gāzu emisijas atļauja, sniedz attiecīgajam valsts administratoram VI pielikumā noteikto informāciju un pieprasa valsts administratoram Savienības reģistrā atvērt operatora kontu.

2. Valsts administrators 20 darbadienu laikā pēc visas informācijas saņemšanas saskaņā ar šā panta 1. punktu un 24. pantu Savienības reģistrā katrai iekārtai atver operatora kontu vai informē potenciālo konta turētāju, ka konta atvēršana ir atteikta saskaņā ar 22. pantu.

17. pants

Gaisa kuģu ekspluatantu kontu atvēršana Savienības reģistrā

1. Kompetentā iestāde vai gaisa kuģu ekspluatants 20 darbadienu laikā pēc gaisa kuģu ekspluatanta monitoringa plāna apstiprināšanas sniedz attiecīgajam valsts administratoram VII pielikumā noteikto informāciju un pieprasa valsts administratoram Savienības reģistrā atvērt gaisa kuģu ekspluatanta kontu.

2. Katram gaisa kuģu ekspluatantam ir viens gaisa kuģu ekspluatanta konts.

3. Gaisa kuģu ekspluatanti, kas veic darbības, kuru kopējā gada emisija ir mazāka par 25 000 tonnu oglekļa dioksīda ekvivalenta gadā, vai kas veic mazāk nekā 243 lidojumus trīs secīgu četru mēnešu laikposmā, drīkst pilnvarot fizisku personu vai juridisku personu atvērt gaisa kuģu ekspluatanta kontu un viņu vārdā nodot kvotas saskaņā ar Direktīvas 2003/87/EK 12. panta 2.a punktu. Gaisa kuģu ekspluatants joprojām ir atbildīgs par atbilstības nodrošināšanu. Pilnvarojot fizisku personu vai juridisku personu, gaisa kuģu ekspluatants nodrošina, ka nav interešu konflikta starp pilnvaroto personu un kompetentajām iestādēm, valsts administratoriem, verificētāju vai citām struktūrām saskaņā ar Direktīvas 2003/87/EK noteikumiem un tiesību aktiem, kas pieņemti minētās direktīvas īstenošanai. Šādā gadījumā pilnvarotā fiziskā persona vai juridiskā persona sniedz 1. punktā noteikto informāciju.

4. Valsts administrators 40 darbadienu laikā pēc visas informācijas saņemšanas saskaņā ar šā panta 1. punktu un 24. pantu Savienības reģistrā katram gaisa kuģu ekspluatantam atver gaisa kuģu ekspluatanta kontu vai informē potenciālo konta turētāju, ka konta atvēršana ir atteikta saskaņā ar 22. pantu.

5. Gaisa kuģu ekspluatanta konta statusu maina no bloķēta uz atvērtu, kad ir reģistrētas verificētās emisijas saskaņā ar 35. panta 1.–5. punktu un atbilstības statusa rādītājs, kas lielāks par vai vienāds ar nulli un aprēķināts saskaņā ar 37. panta 1. punktu. Konta statusu var mainīt uz atvērtu arī agrāk laikposmā no konta atvēršanas datuma un datuma, kad Savienības reģistrā pirmo reizi ievada verificētās emisijas pēc tam, kad valsts administrators ir saņēmis konta turētāja pieprasījumu aktivēt kontu tirdzniecībai, ar nosacījumu, ka šajā pieprasījumā ir ietverti vismaz tie elementi, kas norādīti 105. pantā paredzētajās datu apmaiņas un tehniskajās specifikācijās.

18. pants

Personas konta un personas tirdzniecības konta atvēršana Savienības reģistrā

1. Pieprasījumu atvērt personas kontu vai personas tirdzniecības kontu Savienības reģistrā valsts administratoram iesniedz potenciālais konta turētājs. Potenciālais konta turētājs sniedz valsts administratora pieprasīto informāciju, kas ietver vismaz IV pielikumā noteikto informāciju.

2. Valsts administratora dalībvalsts var noteikt, ka nosacījums personas konta vai personas tirdzniecības konta atvēršanai ir tāds, ka potenciālajam konta turētājam jābūt tās dalībvalsts pastāvīgajam iedzīvotājam vai jābūt reģistrētam tajā dalībvalstī, kuras valsts administrators administrē kontu.

3. Valsts administratora dalībvalsts var noteikt, ka nosacījums personas konta vai personas tirdzniecības konta atvēršanai ir tāds, ka potenciālajam konta turētājam jābūt reģistrētam kā pievienotās vērtības nodokļa (turpmāk — PVN) maksātājam tajā dalībvalstī, kuras valsts administrators administrē kontu.

4. Valsts administrators 20 darbadienu laikā pēc visas šā panta 1. punktā un 24. pantā norādītās informācijas saņemšanas atver Savienības reģistrā personas kontu vai personas tirdzniecības kontu vai informē potenciālo konta turētāju, ka konta atvēršana ir atteikta saskaņā ar 22. pantu.

19. pants

Valsts kontu atvēršana Savienības reģistrā

Dalībvalsts kompetentā iestāde dod rīkojumu valsts administratoram atvērt tās valsts kontu Savienības reģistrā 20 darbadienu laikā pēc III pielikumā noteiktās informācijas saņemšanas.

20. pants

Ārējās tirdzniecības platformas kontu atvēršana Savienības reģistrā

1. Ārējās tirdzniecības platformas drīkst iesniegt pieprasījumu par ārējās tirdzniecības platformas konta atvēršanu Savienības reģistrā. Šo pieprasījumu iesniedz valsts administratoram. Persona, kas pieprasa atvērt kontu, sniedz valsts administratora pieprasīto informāciju. Šī informācija ietver vismaz IV pielikumā noteikto informāciju un pierādījumus tam, ka ārējās tirdzniecības platforma nodrošina tādu drošības līmeni, kas ir tāds pats vai augstāks nekā tas, ko nodrošina Savienības reģistrs saskaņā ar šo regulu, un ka tā ir ieviesusi tādus drošības pasākumus, kuri sniedz vismaz tādu pašu aizsardzības līmeni, kādu paredz papildu konta pārstāvja apstiprināšanas prasība 23. panta 3. punktā.

2. Valsts administratori nodrošina ārējo tirdzniecības platformu atbilstību 105. pantā paredzētajās datu apmaiņas un tehniskajās specifikācijās aprakstītajām tehniskajām un drošības prasībām.

3. Valsts administrators 20 darbadienu laikā pēc visas informācijas saņemšanas saskaņā ar šā panta 1. punktu un 24. pantu Savienības reģistrā atver ārējās tirdzniecības platformas kontu vai informē centrālo administratoru vai personu, kura pieprasījusi atvērt kontu, ka konta atvēršana ir atteikta saskaņā ar 22. pantu. Attiecīgais valsts administrators bez kavēšanās paziņo Komisijai par šādu kontu atvēršanu.

4. Papildu pilnvarotā pārstāvja apstiprinājums darījuma iniciēšanai saskaņā ar 23. panta 3. punktu netiek prasīts attiecībā uz darījumiem, ko iniciē ārējās tirdzniecības platformas.

21. pants

Verificētāja kontu atvēršana Savienības reģistrā

1. Pieprasījumu Savienības reģistrā atvērt verificētāja kontu iesniedz valsts administratoram. Persona, kura pieprasa atvērt kontu, sniedz valsts administratora pieprasīto informāciju, kas ietver III un V pielikumā noteikto informāciju.

2. Valsts administrators 20 darbadienu laikā pēc visas informācijas saņemšanas saskaņā ar šā panta 1. punktu un 24. pantu Savienības reģistrā atver verificētāja kontu vai informē potenciālo konta turētāju, ka konta atvēršana ir atteikta saskaņā ar 22. pantu.

22. pants

Konta atvēršanas atteikšana

1. Valsts administrators pārbauda, vai konta atvēršanai iesniegtā informācija un dokumenti ir pilnīgi, aktuāli, precīzi un patiesi.

2. Valsts administrators var atteikt konta atvēršanu:

a) ja sniegtā informācija un dokumenti ir nepilnīgi, novecojuši, kļūdaini vai kā citādi neprecīzi vai nepatiesi;

b) ja attiecībā uz potenciālo konta turētāju vai, ja tas ir juridiska persona, jebkuru no potenciālā konta turētāja direktoriem notiek izmeklēšana par krāpšanu ar kvotām vai Kioto vienībām, nelikumīgi iegūtu līdzekļu legalizēšanu, teroristu finansēšanu vai citiem smagiem noziegumiem, kuros var izmantot kontu, vai tas iepriekšējo piecu gadu laikā ir notiesāts par šādām darbībām;

c) ja valsts administratoram ir pamatots iemesls uzskatīt, ka konti var tikt izmantoti krāpšanā ar kvotām vai Kioto vienībām, nelikumīgi iegūtu līdzekļu legalizēšanā, teroristu finansēšanā vai citos smagos noziegumos;

d) valsts tiesību aktos minētu iemeslu dēļ.

3. Ja valsts administrators atsakās atvērt kontu, persona, kura pieprasījusi konta atvēršanu, drīkst iesniegt iebildumu attiecīgā iestādē saskaņā ar valsts tiesību aktiem, un iestāde vai nu dod valsts administratoram norādījumu atvērt kontu, vai ar pamatotu lēmumu atteikumu atstāj spēkā, ievērojot valsts tiesību aktu prasības, kurām ir likumīgs mērķis, kas ir saderīgs ar šo regulu, un kuras ir samērīgas.

23. pants

Pilnvarotie pārstāvji

1. Katram kontam, izņemot verificētāja kontus, ir vismaz divi pilnvarotie pārstāvji. Verificētāja kontam ir vismaz viens pilnvarotais pārstāvis. Pilnvarotais pārstāvis konta turētāja vārdā iniciē darījumus un citus procesus.

2. Papildus 1. punktā norādītajiem pilnvarotajiem pārstāvjiem kontiem var būt arī pilnvarotie pārstāvji, kam ir piekļuve kontam „tikai skatīšanai”.

3. Kontiem var būt viens vai vairāki papildu pilnvarotie pārstāvji. Darījuma iniciēšanai papildus pilnvarotā pārstāvja apstiprinājumam ir vajadzīgs papildu pilnvarotā pārstāvja apstiprinājums, izņemot:

(a) pārskaitījumiem uz konta turētāja uzticamo kontu sarakstā esošajiem kontiem Savienības reģistrā;

(b) darījumiem, ko iniciējušas ārējās tirdzniecības platformas, kuru konti ir atvērti saskaņā ar 20. pantu; un

(c) kvotu apmaiņai saskaņā ar 60. pantu, kvotu nodošanai saskaņā ar 67. pantu, kvotu dzēšanai saskaņā ar 68. pantu un Kioto vienību anulēšanai saskaņā ar 69. pantu, ja nav iecelts papildu pilnvarotais pārstāvis; šādā gadījumā darījuma iniciēšanu apstiprina cits konta pārstāvis.

4. Kontu turētāji var nodrošināt iespēju kontam piekļūt, izmantojot ārēju tirdzniecības platformu. Šādi kontu turētāji par pilnvaroto pārstāvi ieceļ personu, kura jau ir ārējās tirdzniecības platformas konta pilnvarotais pārstāvis.

5. Ja pilnvarotais pārstāvis tehnisku vai citu iemeslu dēļ nevar piekļūt Savienības reģistram, valsts administrators drīkst pēc pieprasījuma iniciēt darījumu pilnvarotā pārstāvja vārdā ar nosacījumu, ka valsts administrators atļauj šādus pieprasījumus un ka piekļuve kontam nav apturēta saskaņā ar šo regulu.

6. Datu apmaiņas un tehniskajās specifikācijās var katram konta veidam noteikt pilnvaroto pārstāvju un papildu pilnvaroto pārstāvju maksimālo skaitu.

7. Pilnvarotie pārstāvji un papildu pilnvarotie pārstāvji ir fiziskas personas, kas sasniegušas 18 gadu vecumu. Visi viena konta pilnvarotie pārstāvji un papildu pilnvarotie pārstāvji ir dažādas personas, taču viena un tā pati persona var būt vairāku kontu pilnvarotais pārstāvis vai papildu pilnvarotais pārstāvis. Valsts administratora dalībvalsts var pieprasīt, lai vismaz viens pilnvarotais pārstāvis būtu šīs dalībvalsts pastāvīgais iedzīvotājs, izņemot attiecībā uz verificētāju kontiem.

24. pants

Pilnvaroto pārstāvju un papildu pilnvaroto pārstāvju iecelšana un apstiprināšana

1. Potenciālais konta turētājs, pieprasot atvērt kontu, ieceļ pilnvarotos pārstāvjus un papildu pilnvarotos pārstāvjus saskaņā ar 23. pantu.

2. Ieceļot pilnvarotos pārstāvjus vai papildu pilnvarotos pārstāvjus, konta turētājs sniedz administratora prasīto informāciju. Šādai informācijai jāietver vismaz VIII pielikumā noteiktās ziņas.

3. Valsts administrators 20 darbadienu laikā pēc visas saskaņā ar 2. punktu pieprasītās informācijas saņemšanas vai nu apstiprina pilnvaroto pārstāvi vai papildu pilnvaroto pārstāvi, vai informē konta turētāju, ka apstiprināšana ir atteikta. Ja vajadzīgs vairāk laika, lai novērtētu informāciju par izvirzīto personu, reģistra administrators drīkst vienreiz pagarināt novērtēšanas procesu vēl par ne vairāk kā 20 darbadienām un paziņo konta turētājam par procesa pagarināšanu.

4. Valsts administrators pārbauda, vai pilnvarotā pārstāvja vai papildu pilnvarotā pārstāvja iecelšanai iesniegtā informācija un dokumenti ir pilnīgi, aktuāli, precīzi un patiesi.

5. Valsts administrators var atteikties apstiprināt pilnvaroto pārstāvi vai papildu pilnvaroto pārstāvi, ja:

a) sniegtā informācija un dokumenti ir nepilnīgi, novecojuši, kļūdaini vai kā citādi neprecīzi vai nepatiesi;

b) attiecībā uz potenciālo pārstāvi notiek izmeklēšana par krāpšanu ar kvotām vai Kioto vienībām, nelikumīgi iegūtu līdzekļu legalizēšanu, teroristu finansēšanu vai citiem smagiem noziegumiem, kuros var izmantot kontu, vai tas iepriekšējo piecu gadu laikā ir notiesāts par šādām darbībām;

c) valsts tiesību aktos minētu iemeslu dēļ.

6. Ja valsts administrators ir atteicis apstiprinās pilnvarotu pārstāvi vai papildu pilnvaroto pārstāvi, konta turētājs var iesniegt iebildumu attiecīgajā iestādē saskaņā ar valsts tiesību aktiem, un iestāde vai nu dod valsts administratoram norādījumu apstiprināt pilnvaroto pārstāvi, vai ar pamatotu lēmumu atteikumu atstāj spēkā, ievērojot valsts tiesību aktu prasības, kurām ir likumīgs mērķis, kas ir saderīgs ar šo regulu, un kuras ir samērīgas.

25. pants

Konta informācijas un informācijas par pilnvarotajiem pārstāvjiem atjaunināšana

1. Visi kontu turētāji 10 darbadienu laikā paziņo valsts administratoram par izmaiņām informācijā, kas iesniegta, lai atvērtu kontu. Bez tam kontu turētāji līdz katra gada 31. decembrim valsts administratoram apstiprina, ka ar kontu saistītā informācija joprojām ir pilnīga, aktuāla, precīza un patiesa.

2. Ja gaisa kuģu ekspluatants ir apvienojies ar kādu citu vai vairākiem citiem ekspluatantiem vai sadalīšanās rezultātā izveidoti divi vai vairāki ekspluatanti, ekspluatants par to paziņo sava konta administratoram 10 darbadienu laikā.

3. Paziņojumu par izmaiņām papildina ar informāciju, ko saskaņā ar šo sadaļu pieprasa valsts administrators. 15 darbadienu laikā pēc šāda paziņojuma un papildinformācijas saņemšanas attiecīgais valsts administrators apstiprina informācijas atjaunināšanu. Administrators var atteikties atjaunināt informāciju saskaņā ar 24. panta 4. un 5. punktu. Konta turētājam paziņo par šādu atteikumu. Iebildumus par atteikumu saskaņā ar 22. pantu var iesniegt kompetentajai iestādei vai attiecīgajai iestādei saskaņā ar valsts tiesību aktiem.

4. Valsts administrators vismaz reizi trijos gados pārbauda, vai konta atvēršanai iesniegtā informācija joprojām ir pilnīga, aktuāla, precīza un patiesa, un attiecīgos gadījumos pieprasa konta turētājam paziņot par izmaiņām.

5. Operatora konta turētājs drīkst pārdot vai nodot īpašumtiesības uz savu kontu tikai kopā ar iekārtu, kas piesaistīta operatora kontam.

6. Atbilstīgi 5. punktam neviens konta turētājs nedrīkst pārdot vai nodot citai personai īpašumtiesības uz kontu.

7. Pilnvarotais pārstāvis vai papildu pilnvarotais pārstāvis nedrīkst nodot savu pārstāvja statusu citai personai.

8. Konta turētājs drīkst pieprasīt atcelt konta pilnvaroto pārstāvi. Pēc pieprasījuma valsts administrators aptur pilnvarotā pārstāvja vai papildu pilnvarotā pārstāvja piekļuvi. Attiecīgais administrators 10 darbadienu laikā pēc šāda pieprasījuma saņemšanas atceļ pilnvaroto pārstāvi.

9. Konta turētājs drīkst izvirzīt jaunus pilnvarotos pārstāvjus vai papildu pilnvarotos pārstāvjus saskaņā ar 24. pantu.

10. Ja mainās gaisa kuģu ekspluatanta administrējošā dalībvalsts saskaņā ar Direktīvas 2003/87/EK 18.a pantā noteikto kārtību vai Savienības paplašināšanās dēļ, centrālais administrators atjaunina attiecīgā gaisa kuģu ekspluatanta konta valsts administratoru. Ja mainās gaisa kuģu ekspluatanta konta administrators, jaunais administrators drīkst pieprasīt gaisa kuģu ekspluatantam sniegt konta atvēršanas informāciju, kas tam vajadzīga saskaņā ar 17. pantu, un informāciju, kas tam vajadzīga par pilnvarotajiem pārstāvjiem saskaņā ar 24. pantu.

11. Ievērojot 10. punktu, par konta pārvaldību atbildīgā dalībvalsts netiek mainīta.

26. pants

Uzticamo kontu saraksts

1. Izsoles piegādes kontiem, turētāja kontiem un tirdzniecības kontiem Savienības reģistrā var būt uzticamo kontu saraksts.

2. Viena un tā paša konta turētāja kontus automātiski iekļauj uzticamo kontu sarakstā.

3. Izmaiņas uzticamo kontu sarakstā iniciē un pabeidz, izmantojot 39. pantā norādīto procedūru, kas piemērojama II. sadaļas 2. nodaļas 6. iedaļā noteiktajiem pārskaitījumiem. Izmaiņas apstiprina papildu pilnvarotais pārstāvis vai, ja tāds nav iecelts, cits pilnvarotais pārstāvis. Šīs regulas 39. panta 3. punktā minētā aizkave neattiecas uz kontu dzēšanu no uzticamo kontu saraksta; attiecībā uz visām citām izmaiņām uzticamo kontu sarakstā aizkave ir septiņas dienas.







3.

Iedaļa

Kontu slēgšana

27. pants

Kontu slēgšana

Ievērojot 32. panta 1. punktu, administrators slēdz kontu 10 darbadienu laikā pēc tāda konta turētāja pieprasījuma, kas nav 28., 29., 30. un 31. pantā norādītais konts.

28. pants

Operatora kontu slēgšana

1. Kompetentā iestāde 10 darbadienu laikā paziņo valsts administratoram, ja ir atsaukta vai apturēta siltumnīcefekta gāzu emisiju atļauja vai ja tā uzzinājusi, ka tiek slēgta iekārta. Desmit darbadienu laikā pēc šāda paziņojuma saņemšanas valsts administrators Savienības reģistrā reģistrē attiecīgo datumu.

2. Valsts administrators drīkst slēgt operatora kontu līdz nākamā gada 30. jūnijam pēc tā gada, kurā slēgta iekārta vai atsaukta vai apturēta siltumnīcefekta gāzu emisiju atļauja, ja attiecīgā iekārta ir nodevusi tādu kvotu daudzumu, kas vienāds ar verificētajām emisijām vai lielāks un kas nav izslēgts saskaņā ar Direktīvas 2003/87/EK 27. pantu.

29. pants

Gaisa kuģu ekspluatanta kontu slēgšana

Valsts administrators gaisa kuģu ekspluatanta kontus slēdz tikai tad, ja par to attiecīgu norādījumu ir devusi kompetentā iestāde, kurai konta turētājs iesniedzis paziņojumu vai kura no citiem pierādījumiem noskaidrojusi, ka gaisa kuģu ekspluatants ir apvienojies ar citu gaisa kuģu ekspluatantu vai ka gaisa kuģu ekspluatants ir pārtraucis visas Direktīvas 2003/87/EK I pielikumā paredzētās darbības.

30. pants

Verificētāja kontu slēgšana

1. Valsts administrators 10 darbadienu laikā pēc tam, kad ir saņemts verificētāja pieprasījums slēgt kontu, slēdz verificētāja kontu.

2. Kompetentā iestāde var arī likt valsts administratoram slēgt verificētāja kontu, ja ir izpildīts viens no šādiem nosacījumiem:

a) ir beidzies verificētāja akreditācijas termiņš vai akreditācija ir atsaukta;

b) verificētājs ir beidzis darbību.

31. pants

Lēmuma par kopīgiem centieniem atbilstības konta slēgšana

1. Centrālais administrators slēdz Lēmuma par kopīgiem centieniem atbilstības kontu ne ātrāk kā pēc viena mēneša pēc tam, kad ir noteikts atbilstības statusa rādītājs attiecīgajam kontam saskaņā ar 79. pantu, un ne vēlāk kā 21. decembrī, kā arī pēc iepriekšēja paziņojuma nosūtīšanas konta turētājam.

2. Centrālais administrators nodrošina, ka Savienības reģistrā visi starptautiskie kredīti, tCER un lCER, kas ir izmantoti saskaņā ar 81. pantu, tiek pārskaitīti uz attiecīgo KP norakstīšanas kontu.

3. Ja tiešu pārskaitīšanu uz attiecīgo KP norakstīšanas kontu aizliedz darījumu noteikumi, kas piemērojami ITL, kuri izstrādāti saskaņā ar Kioto protokolu, starptautiskos kredītus, tCER un lCER, kas izmantoti atbilstībai, vispirms pārskaita uz īpašu kontu, kuru šim nolūkam izveidojis valsts administrators.

4. Slēdzot Lēmuma par kopīgiem centieniem atbilstības kontu, centrālais administrators nodrošina, ka Savienības reģistrā Lēmuma par kopīgiem centieniem atbilstības kontā atlikušās gada emisiju sadales vienības tiek pārskaitītas uz Lēmuma par kopīgiem centieniem dzēšanas kontu.

32. pants

Pozitīva bilance konta slēgšanas brīdī

1. Ja kontā, kurš administratoram ir jāslēdz saskaņā ar 27., 28. un 29. pantu, ir pozitīva kvotu vai Kioto vienību bilance, administrators pieprasa konta turētājam norādīt citu šā paša administratora administrētu kontu, kurā pārskaitīt šādas kvotas vai Kioto vienības. Ja konta turētājs nav atbildējis uz reģistra administratora pieprasījumu 40 darbadienu laikā, administrators pārskaita kvotas vai Kioto vienības savā valsts kvotu kontā.

2. Ja kontā, kuram saskaņā ar 34. pantu tikusi apturēta piekļuve, ir pozitīva kvotu vai Kioto vienību bilance, kompetentā iestāde drīkst pieprasīt šīs kvotas un Kioto vienības nekavējoties pārskaitīt uz attiecīgo valsts kvotu kontu.

33. pants

Kontu slēgšana un pilnvarotā pārstāvja atcelšana pēc administratora iniciatīvas

1. Ja situācija, uz kuras pamata apturēta piekļuve kontam saskaņā ar 34. pantu, pieņemamā laika posmā netiek atrisināta, neraugoties uz atkārtotiem paziņojumiem, kompetentā iestāde var dot norādījumu valsts administratoram slēgt tos kontus, kuriem apturēta piekļuve, vai — attiecībā uz operatoru kontiem vai gaisa kuģu ekspluatantu kontiem — noteikt statusu „bloķēts” līdz brīdim, kad kompetentā iestāde nosaka, ka vairs nepastāv situācija, kuras dēļ apturēta piekļuve kontam.

2. Ja personas kontā vai personas tirdzniecības kontā bilance ir vienāda ar nulli un gada laikā nav reģistrēti nekādi darījumi, valsts administrators var paziņot konta turētājam, ka personas konts vai tirdzniecības konts tiks slēgts 40 darbadienu laikā, ja vien valsts administrators šajā laikā nesaņems pieprasījumu saglabāt kontu. Ja valsts administrators nesaņem šādu pieprasījumu no konta turētāja, valsts administrators var slēgt kontu.

3. Valsts administrators slēdz operatora kontu, ja kompetentā iestāde ir valsts administratoram devusi šādu norādījumu, jo nav pamata gaidīt, ka tiks nodotas vēl kādas kvotas.

4. Valsts administrators drīkst atcelt pilnvaroto pārstāvi vai papildu pilnvaroto pārstāvi, ja tas uzskata, ka pilnvarotā pārstāvja vai papildu pilnvarotā pārstāvja apstiprināšana bija jāatsaka saskaņā ar 24. panta 3. punktu, jo īpaši — ja tas noskaidro, ka saistībā ar iecelšanu iesniegtie dokumenti un identifikācijas informācija bija nepilnīga, novecojusi vai kā citādi neprecīza vai nepatiesa.

5. Konta turētājs drīkst 30 kalendāra dienu laikā iesniegt iebildumu saskaņā ar valsts tiesību aktiem kompetentajai iestādei par tā konta statusa maiņu saskaņā ar 1. punktu vai pilnvarotā pārstāvja vai papildu pilnvarotā pārstāvja atcelšanu saskaņā ar 4. punktu, un kompetentā iestāde vai nu dod valsts administratoram norādījumu atjaunot kontu, pilnvaroto pārstāvi vai papildu pilnvaroto pārstāvi, vai ar pamatotu lēmumu atstāj spēkā konta statusa maiņu vai atcelšanu, ievērojot valsts tiesību aktu prasības, kurām ir likumīgs mērķis, kas ir saderīgs ar šo regulu, un kuras ir samērīgas.







4.

Iedaļa

Piekļuves kontiem apturēšana

34. pants

Piekļuves kontiem apturēšana

1. Administrators var apturēt pilnvarotā pārstāvja vai papildu pilnvarotā pārstāvja piekļuvi jebkuram reģistra kontam vai procesam, kuram šim pilnvarotajam pārstāvim ir iespēja piekļūt, ja administratoram ir zināms vai ir pamatots iemesls uzskatīt, ka pilnvarotais pārstāvis:

a) ir mēģinājis piekļūt kontiem vai procesiem, kuriem tas nav pilnvarots piekļūt;

b) ir atkārtoti mēģinājis piekļūt kontam vai procesam, lietojot nepareizu lietotājvārdu un paroli; vai

c) ir mēģinājis ietekmēt Savienības reģistra vai EUTL, vai tajos apstrādāto vai glabāto datu drošību, pieejamību, integritāti vai slepenību.

2. Administrators var apturēt visu pilnvaroto pārstāvju vai papildu pilnvaroto pārstāvju piekļuvi noteiktam kontam, ja ir izpildīts viens no šiem nosacījumiem:

a) konta turētājs ir miris, neatstājot saistību un tiesību pārņēmēju, vai beidzis pastāvēt kā juridiska persona;

b) konta turētājs nav samaksājis pakalpojuma maksu;

c) konta turētājs ir pārkāpis uz kontu attiecināmos noteikumus;

d) konta turētājs nav piekritis valsts administratora un centrālā administratora ierosinātajām noteikumu izmaiņām;

e) konta turētājs nav paziņojis par konta informācijas izmaiņām, sniedzis pierādījumus par konta informācijas izmaiņām vai pierādījumus saistībā ar jaunām prasībām par konta informāciju;

f) konta turētājs nav uzturējis konta pilnvaroto pārstāvju obligāto minimālo skaitu;

g) konta turētājs nav ievērojis dalībvalsts prasību, ka pilnvarotajam pārstāvim jābūt valsts administratora dalībvalsts pastāvīgajam iedzīvotājam;

h) konta turētājs nav ievērojis dalībvalsts prasību, lai konta turētājs būtu konta administratora dalībvalsts pastāvīgais iedzīvotājs vai reģistrēts minētajā dalībvalstī.

3. Administrators var apturēt visu pilnvaroto pārstāvju vai papildu pilnvaroto pārstāvju piekļuvi noteiktam kontam un iespējas iniciēt procesus no šī konta:

a) uz ne vairāk kā četrām nedēļām, ja administratoram ir pamatots iemesls uzskatīt, ka konts ir vai tiks izmantots krāpšanai, nelikumīgi iegūtu līdzekļu legalizēšanai, teroristu finansēšanai, korupcijai vai citiem smagiem noziegumiem; vai

b) pamatojoties uz un saskaņā ar valsts tiesību aktu noteikumiem, kam ir likumīgs mērķis.

4. Valsts administrators var apturēt piekļuvi kontam, ja tas uzskata, ka konta atvēršana bija jāatsaka saskaņā ar 22. pantu vai ka konta turētājs vairs neatbilst prasībām, kuras noteiktas konta atvēršanai.

5. Konta administrators pēc tam, kad tiek atrisināta situācija, uz kuras pamata ir apturēta piekļuve kontam, nekavējoties atceļ apturēšanu.

6. Konta turētājs var 30 kalendāro dienu laikā kompetentajai iestādei vai saskaņā ar valsts tiesību aktiem attiecīgajai iestādei iesniegt iebildumu pret piekļuves apturēšanu savam kontam, kas notikusi saskaņā 1. un 3. punktu, un iestāde vai nu dod valsts administratoram norādījumu atjaunot piekļuvi, vai ar pamatotu lēmumu atstāj spēkā apturēšanu, ievērojot valsts tiesību aktu prasības, kurām ir likumīgs mērķis, kas ir saderīgs ar šo regulu, un kuras ir samērīgas.

7. Norādījumu apturēt piekļuvi kontam valsts administratoram vai centrālajam administratoram var dot arī kompetentā iestāde vai Komisija, balstoties uz vienu no 1., 2., 3. un 4. punktā noteiktajiem pamatojumiem.

8. Administratora dalībvalsts tiesībaizsardzības iestāde arī var pieprasīt, lai administrators aptur piekļuvi, pamatojoties uz valsts tiesību aktiem un saskaņā ar tiem.

9. Ja tiek apturēta piekļuve ārējas tirdzniecības platformas kontam, administrators aptur arī ārējās tirdzniecības platformas iespējas piekļūt lietotāju kontiem, kas piešķirtas saskaņā ar 23. panta 4. punktu. Ja tiek apturēta ārējās tirdzniecības platformas konta pilnvaroto pārstāvju un papildu pilnvaroto pārstāvju piekļuve kontam, administrators aptur arī šo pārstāvju piekļuvi, ko ārējās tirdzniecības platformai piešķīris konta turētājs saskaņā ar 23. panta 4. punktu.

10. Ja operatora konta vai gaisa kuģu ekspluatanta konta turētājs 10 darbadienu laikā pirms Direktīvas 2003/87/EK 12. panta 2.a un 3. punktā noteiktā nodošanas termiņa nevar nodot kvotas, jo tam saskaņā ar šo pantu ir apturēta piekļuve, valsts administrators, ja konta turētājs to pieprasa, nodod konta turētāja norādīto kvotu daudzumu.







II

SADAĻA

ĪPAŠI NOTEIKUMI ATTIECĪBĀ UZ SAVIENĪBAS REĢISTRU SAISTĪBĀ AR ES EMISIJAS KVOTU TIRDZNIECĪBAS SISTĒMU







1.

NODAĻA

Verificētās emisijas un atbilstība

35. pants

Dati par iekārtas vai gaisa kuģu ekspluatanta verificētajām emisijām

1. Visos gadījumos, kad tas paredzēts valsts tiesību aktos, katrs operators un gaisa kuģu ekspluatants izvēlas verificētāju no to verificētāju saraksta, kuri reģistrēti pie valsts administratora, kas administrē kontu. Ja operators vai gaisa kuģu ekspluatants ir arī verificētājs, tas nedrīkst izvēlēties sevi kā verificētāju.

2. Valsts administrators, kompetentā iestāde vai — pēc kompetentās iestādes lēmuma — konta turētājs vai verificētājs līdz 31. martam ievada datus par emisijām iepriekšējā gadā.

3. Ikgadējo emisiju datus iesniedz IX pielikumā noteiktajā formātā.

4. Ja operatora sniegtais ziņojums par iekārtas emisijām iepriekšējā gadā vai gaisa kuģu ekspluatanta ziņojums par visu tā iepriekšējā gadā veikto aviācijas darbību emisijām ir pārbaudīts saskaņā ar Direktīvas 2003/87/EK 15. panta 1. punktu un atzīts par apmierinošu, verificētājs vai kompetentā iestāde apstiprina ikgadējās verificētās emisijas.

5. Valsts administrators vai kompetentā iestāde Savienības reģistrā atzīmē kā verificētas saskaņā ar 4. punktu apstiprinātās emisijas. Kompetentā iestāde var nolemt, ka par to, ka emisijas Savienības reģistrā ir atzīmētas kā verificētas, atbildīgs ir nevis valsts administrators, bet verificētājs.

6. Kompetentā iestāde var dot norādījumu valsts administratoram labot ikgadējos verificēto emisiju datus attiecībā uz iekārtas operatoru vai gaisa kuģu ekspluatantu, lai nodrošinātu atbilstību Direktīvas 2003/87/EK 14. un 15. pantam, proti, Savienības reģistrā ievadīt labotos ikgadējo verificēto vai aplēsto emisiju datus attiecībā uz šo iekārtu operatoru vai gaisa kuģu ekspluatantu.

7. Ja katra gada 1. maijā Savienības reģistrā nav reģistrēti iekārtas operatora vai gaisa kuģu ekspluatanta verificēto emisiju dati par iepriekšējo gadu vai ja ir pierādīts, ka verificēto emisiju dati ir nepareizi, tad jaunos datus, ko ievada Savienības reģistrā, aprēķina pēc iespējas precīzāk saskaņā ar Direktīvas 2003/87/EK 14. un 15. pantu.

36. pants

Kontu bloķēšana verificēto emisiju neiesniegšanas dēļ

1. Ja katra gada 1. aprīlī iekārtas vai gaisa kuģu ekspluatanta ikgadējās verificētās iepriekšējā gada emisijas nav reģistrētas Savienības reģistrā, centrālais administrators nodrošina, ka Savienības reģistrs bloķē attiecīgo operatora kontu vai gaisa kuģu ekspluatanta kontu.

2. Kad visas iekārtas vai gaisa kuģu ekspluatanta attiecīgā gada trūkstošās verificētās emisijas ir reģistrētas Savienības reģistrā, centrālais administrators nodrošina, ka Savienības reģistrs kontam nosaka statusu „atvērts”.

37. pants

Atbilstības statusa rādītāja aprēķins

1. Centrālais administrators nodrošina, ka katra gada 1. maijā Savienības reģistrs norāda iepriekšējā gada atbilstības statusa rādītāju katrai iekārtai un gaisa kuģu ekspluatantam, kam ir atvērts vai bloķēts operatora vai gaisa kuģu ekspluatanta konts, aprēķinot visu par kārtējo periodu nodoto kvotu summu, no kā atskaita visu verificēto emisiju summu kārtējā periodā līdz kārtējam gadam (to ieskaitot), plus korekcijas koeficientu.

2. Korekcijas koeficients, kas minēts 1. punktā, ir vienāds ar nulli, ja atbilstības statusa rādītājs par iepriekšējā perioda pēdējo gadu ir bijis lielāks par nulli, bet tas saglabājas tāds pats kā iepriekšēja perioda pēdējā gada atbilstības statusa rādītājs, ja šis rādītājs ir mazāks par nulli vai vienāds ar nulli.

3. Centrālais administrators nodrošina, ka Savienības reģistrs katru gadu reģistrē katras iekārtas un gaisa kuģu ekspluatanta atbilstības statusa rādītāju.







2.

NODAĻA

Darījumi







1.

Iedaļa

Vispārīgi

38. pants

Visos kontu veidos iniciē tikai šajā regulā šā veida kontam skaidri paredzētus darījumus.

39. pants

Pārskaitījumu izpilde

1. Par visiem šajā nodaļā minētajiem darījumiem, ko neiniciē ārējās tirdzniecības platforma, Savienības reģistrs pirms darījuma iniciēšanas saņem ārpusjoslas apstiprinājumu. Darījumu iniciē tikai tad, kad papildu pilnvarotais pārstāvis vai attiecīgā gadījumā cits pilnvarotais pārstāvis, kura apstiprinājums ir nepieciešams saskaņā ar 23. panta 3. punktu, ir sniedzis darījumam ārpusjoslas apstiprinājumu.

2. Visus 64. pantā un šīs nodaļas 8. iedaļā minētos pārskaitījumus iniciē nekavējoties, ja tie apstiprināti no pirmdienas līdz piektdienai (ieskaitot) no plkst. 10.00 līdz 16.00 pēc Centrāleiropas laika, izņemot svētku dienas tajās dalībvalstīs, kuras nolēmušas apturēt aizkaves ritēšanu saskaņā ar 3. punktu.

Pārskaitījumu, kas apstiprināts jebkurā citā laikā, iniciē tajā pašā dienā no pirmdienas līdz piektdienai (ieskaitot), izņemot valsts svētku dienas, kā minēts pirmajā daļā, plkst. 10.00 pēc Centrāleiropas laika, ja tas apstiprināts pirms plkst. 10.00 pēc Centrāleiropas laika, vai nākamajā dienā no pirmdienas līdz piektdienai plkst. 10.00 pēc Centrāleiropas laika, izņemot valsts svētku dienas, kā minēts pirmajā daļā, ja tas apstiprināts pēc plkst. 16.00 pēc Centrāleiropas laika.

3. Visiem 64. un 65. pantā minētajiem kvotu un Kioto vienību pārskaitījumiem un visiem 66. pantā minētajiem pārskaitījumiem uz kontiem, kas nav iekļauti tirdzniecības konta turētāja uzticamo kontu sarakstā, piemēro 26 stundu ilgu aizkavi starp iniciēšanu un paziņošanu par pārskaitījuma pabeigšanu saskaņā ar 104. pantu. Aizkaves ritēšanu aptur sestdienās un svētdienās no plkst. 00.00 līdz 24.00 pēc Centrāleiropas laika. Dalībvalstis var arī nolemt apturēt šīs aizkaves ritēšanu no plkst. 00.00 līdz 24.00 pēc Centrāleiropas laika attiecīgā gada valsts svētku dienās, un šāds lēmums ir jāpublicē līdz iepriekšējā gada 1. decembrim.

4. Ja konta pārstāvim ir aizdomas, ka pārskaitījums iniciēts krāpnieciski, viņš ne vēlāk kā divas stundas pirms 3. punktā minētās aizkaves apritēšanas var pieprasīt valsts administratoram vai attiecīgā gadījumā centrālajam administratoram atcelt pārskaitījumu konta pārstāvja vārdā, pirms ir paziņots par pārskaitījuma pabeigšanu. Konta turētājs pēc pieprasījuma iesniegšanas nekavējoties ziņo valsts kompetentajai tiesībaizsardzības iestādei par iespējamo krāpšanu. Ziņojumu 7 dienu laikā pārsūta valsts administratoram vai attiecīgā gadījumā centrālajam administratoram.

5. Pēc iniciēšanas atbilstīgi 1. un 2. punktam visiem konta pārstāvjiem nosūta paziņojumu, kurā norāda ierosināto pārskaitījuma iniciēšanu.

40. pants

Kvotu iezīmes un darījumu galīgums

1. Kvota vai Kioto vienība ir savstarpēji atvietojams, dematerializēts instruments, kas ir tirgojams tirgū.

2. Kvotu un Kioto vienību dematerializētā būtība nozīmē, ka ieraksts Savienības reģistrā ir prima facie un pietiekams pierādījums īpašumtiesībām uz kvotu vai Kioto vienību, kā arī visām citām norisēm, kas saskaņā ar šo regulu ir jāreģistrē vai ko ir atļauts reģistrēt Savienības reģistrā.

3. Kvotu un Kioto vienību savstarpējā atvietojamība nozīmē, ka piedziņas vai kompensācijas saistības, kas saskaņā ar valsts tiesību aktiem var rasties attiecībā uz kvotu vai Kioto vienību, var izpildīt, izmantojot tikai tāda paša veida kvotas vai Kioto vienības.

Ievērojot ar šīs regulas 70. pantu un 103. pantā paredzēto saskaņošanas procesu, darījums kļūst galīgs un neatsaucams, kad tas ir pabeigts saskaņā ar 104. pantu. Neskarot valsts tiesību aktos paredzētus noteikumus vai aizsardzības līdzekļus, kas var būt par iemeslu prasībai vai rīkojumiem Savienības reģistrā veikt jaunu darījumu, nekādi tiesību akti, normatīvie akti, noteikumi vai prakse par līgumu vai darījumu atcelšanu nav par iemeslu tam, lai reģistrā atceltu darījumu, kas saskaņā ar šo regulu kļuvis galīgs un neatsaucams.

Konta turētājam vai trešai personai attiecībā uz Savienības reģistrā galīgi noslēgtu darījumu neliedz īstenot visas likumīgās tiesības vai prasījumus uz piedziņu, kompensāciju vai zaudējumu atlīdzību, kas rodas no pamata darījuma, piemēram, krāpšanas vai tehniskas kļūmes gadījumā, ciktāl tas neatceļ, neatsauc vai neanulē Savienības reģistrā ievadīto darījumu.

4. Labticīgs kvotas vai Kioto vienības pircējs un turētājs iegūst tiesības uz kvotu vai Kioto vienību bez kādiem pārskaitītāja tiesību apgrūtinājumiem.







2.

Iedaļa

Kvotu izveide

41. pants

Kvotu izveide

1. Centrālais administrators pēc vajadzības var izveidot ES kopējā daudzuma kontu, ES aviācijas kopējā daudzuma kontu, ES izsoles kontu, ES aviācijas izsoles kontu, ES kredītu apmaiņas kontu un ES starptautisko kredīta kontu, kā arī izveido vai anulē kontus vai kvotas, kā paredz Savienības tiesību akti, tostarp Direktīvas 2003/87/EK 3.e panta 3. punkts, 9. un 9.a pants 10.a panta 8. punkts un 11.a pants, Regulas (ES) Nr. 1031/2010 10. panta 1. punkts vai Regulas (ES) Nr. 920/2010 41. panta 1. punkts.

2. Komisija attiecīgā brīdī dod centrālajam administratoram norādījumu Direktīvas 2003/87/EK 10.a panta 8. punkta nolūkā izveidotos kontos vai pārskaitīšanai uz šiem kontiem izveidot noteiktu skaitu vispārīgo kvotu, kuru kopējais skaits atbilst skaitam, kas noteikts saskaņā ar Komisijas Lēmuma 2010/670/ES ( 4 ) 2. panta 1. punktu.

3. Centrālais administrators nodrošina, ka Savienības reģistrs katras kvotas izveides brīdī piešķir tai unikālu vienības identifikācijas kodu.

▼M2

4. Kvotas, ko izveido no 2018. gada 1. janvāra saskaņā ar tādas dalībvalsts valsts kvotu sadales tabulu vai starptautisko kredīta tiesību tabulu, kura atbilstoši Līguma par Eiropas Savienību 50. pantam paziņojusi Eiropadomei par nodomu izstāties no Savienības, vai kvotas, kas izsolāmas šādas dalībvalsts ieceltā izsoles platformā, identificē ar valsts kodu un padara atšķiramas atbilstoši izveidošanas gadam. Kvotas, ko izveido 2018. gadam, ar valsts kodu neidentificē, ja minētajā dalībvalstī Savienības tiesību aktu piemērošanu līdz 2019. gada 30. aprīlim vēl neizbeidz vai ja ir pietiekami nodrošināts, ka kvotu nodošanai jānotiek ne vēlāk kā 2019. gada 15. martā juridiski saistošā veidā, pirms Līgumi vairs nav saistoši. Attiecīgā dalībvalsts uzreiz pēc 2019. gada 15. marta ziņo dalībvalstīm un Komisijai par atbilstību.

▼C1

No dienas, kas ir pēc datuma, kad ir deponēti abu pušu izstāšanās līguma ratifikācijas instrumenti, 2019. un 2020. gadam paredzētās kvotas neidentificē ar valsts kodu, ja saskaņā ar līgumu, kurā noteikta kārtība attiecībā uz šādas valsts izstāšanos no Eiropas Savienības, saistībā ar šajos gados izdotajām emisijām jāievēro atbilstība Direktīvai 2003/87/EK.

▼B







3.

Iedaļa

Pārskaitījumi kontos pirms izsolēm un piešķiršanas

42. pants

Izsolāmo vispārīgo kvotu pārskaitīšana

1. Centrālais administrators laikus tā attiecīgā izsolītāja vārdā, kurš iecelts saskaņā ar Regulu (ES) Nr. 1031/2010, pārskaita saskaņā ar minētās regulas 10. pantu noteiktajam gada daudzumam atbilstošu vispārīgo kvotu daudzumu no ES kopējā daudzuma konta uz ES izsoles kontu.

2. Ja izsolāmo kvotu gada daudzums tiek grozīts saskaņā ar Regulas (ES) Nr. 1031/2010 14. pantu, centrālais administrators attiecīgi pārskaita atbilstošu vispārīgo kvotu daudzumu no ES kopējā daudzuma konta uz ES izsoles kontu vai no ES izsoles konta uz ES kopējā daudzuma kontu.

43. pants

Bez maksas sadalīto vispārīgo kvotu pārskaitīšana

Centrālais administrators laikus no ES kopējā daudzuma konta uz ES sadales kontu pārskaita kvotu daudzumu, kas atbilst to bez maksas sadalīto kvotu daudzuma summai, kas ietvertas katras dalībvalsts kvotu sadales tabulā.

44. pants

Vispārīgo kvotu pārskaitīšana jaunajām iekārtām paredzētajā rezervē

1. Centrālais administrators laikus no ES kopējā daudzuma konta uz ES jauno iekārtu rezerves kontu pārskaita kvotu daudzumu, kas atbilst pieciem procentiem no Savienības kvotu daudzuma, kas noteikts ar atbilstīgi Direktīvas 2003/87/EK 9. un 9.a pantam pieņemto lēmumu, no kura atskaitīts atbilstīgi šīs regulas 41. panta 2. punktam izveidojamo kvotu daudzums.

2. Ja ar lēmumu, kas pieņemts atbilstīgi Direktīvas 2003/87/EK 9. un 9.a pantam, palielinās Savienības kvotu daudzums, centrālais administrators no ES kopējā daudzuma konta uz ES jauno iekārtu rezerves kontu pārskaita papildu vispārīgo kvotu daudzumu, kas atbilst pieciem procentiem no Savienības kvotu daudzuma palielinājuma.

3. Ja ar lēmumu, kas pieņemts atbilstīgi Direktīvas 2003/87/EK 9. un 9.a pantam, samazinās Savienības kvotu daudzums, centrālais administrators no ES jauno iekārtu rezerves konta izdzēš tādu vispārīgo kvotu daudzumu, kas atbilst pieciem procentiem Savienības kvotu daudzuma samazinājuma.

4. Ja jaunām iekārtām vai jaunām iekārtām ar būtiski palielinātu jaudu atbilstīgi Lēmuma 2011/278/ES 19. un 20. pantam tiek sadalītas kvotas, centrālais administrators no ES jauno iekārtu rezerves konta uz ES bezmaksas sadales kontu pārskaita to galīgo kvotu daudzumu, kas bez maksas tiek piešķirts operatoram par visu tirdzniecības periodu, un to ievada EUTL saskaņā ar šīs regulas 51. panta 2. punktu.

45. pants

Izsolāmo aviācijas nozares kvotu pārskaitīšana

1. Centrālais administrators laikus tā attiecīgā izsolītāja vārdā, kurš iecelts saskaņā ar Regulu (ES) Nr. 1031/2010, no ES aviācijas kopējā daudzuma konta uz ES aviācijas izsoles kontu pārskaita kvotu daudzumu, kas atbilst saskaņā ar Regulas (ES) Nr. 1031/2010 12. panta 1. punktu noteiktajam gada daudzumam.

2. Ja izsolāmo kvotu gada daudzums tiek grozīts saskaņā ar Regulas (ES) Nr. 1031/2010 14. pantu, centrālais administrators attiecīgi pārskaita atbilstošu aviācijas nozares kvotu daudzumu no ES aviācijas kopējā daudzuma konta uz ES aviācijas izsoles kontu vai no ES aviācijas izsoles konta uz ES aviācijas kopējā daudzuma kontu.

46. pants

Bez maksas sadalīto aviācijas nozares kvotu pārskaitīšana

1. Centrālais administrators laikus no ES aviācijas kopējā daudzuma konta uz ES aviācijas sadales kontu pārskaita kvotu daudzumu, kas atbilst bez maksas sadalāmo aviācijas kvotu daudzumam, kas noteikts ar Komisijas lēmumu, kurš pieņemts, pamatojoties uz Direktīvas 2003/87/EK 3.e panta 3. punktu.

2. Ja ar lēmumu, kas pieņemts atbilstīgi Direktīvas 2003/87/EK 3.e panta 3. punktam, palielinās bez maksas sadalāmo aviācijas nozares kvotu daudzums, centrālais administrators no ES aviācijas kopējā daudzuma konta uz ES aviācijas sadales kontu papildus pārskaita izsolāmo aviācijas nozares kvotu daudzuma palielinājumam atbilstošu aviācijas nozares kvotu daudzumu.

3. Ja ar lēmumu, kas pieņemts atbilstīgi Direktīvas 2003/87/EK 3.e panta 3. punktam, samazinās bez maksas sadalāmo aviācijas nozares kvotu daudzums, centrālais administrators no ES aviācijas sadales konta dzēš bez maksas piešķiramo aviācijas nozares kvotu daudzuma samazinājumam atbilstošu aviācijas nozares kvotu daudzumu.

47. pants

Aviācijas nozares kvotu pārskaitīšana uz īpašo rezervi

1. Centrālais administrators laikus no ES aviācijas kopējā daudzuma konta uz ES īpašo rezerves kontu pārskaita aviācijas nozares kvotu daudzumu, kas atbilst aviācijas nozares kvotu daudzumam īpašajā rezervē, kas noteikts ar atbilstīgi Direktīvas 2003/87/EK 3.e panta 3. punktam pieņemtu lēmumu.

2. Ja ar lēmumu, kas pieņemts atbilstīgi Direktīvas 2003/87/EK 3.e panta 3. punktam, palielinās aviācijas nozares kvotu daudzums īpašajā rezervē, centrālais administrators no ES aviācijas kopējā daudzuma konta uz ES īpašo rezerves kontu pārskaita papildu aviācijas nozares kvotu daudzumu, kas atbilst aviācijas nozares kvotu daudzuma palielinājumam īpašajā rezervē.

3. Ja ar lēmumu, kas pieņemts atbilstīgi Direktīvas 2003/87/EK 3.e panta 3. punktam, samazinās aviācijas nozares kvotu daudzums īpašajā rezervē, centrālais administrators no ES īpašā rezerves konta izdzēš tādu aviācijas nozares kvotu daudzumu, kas atbilst aviācijas nozares kvotu daudzuma samazinājumam īpašajā rezervē.

4. Ja no īpašās rezerves atbilstīgi Direktīvas 2003/87/EK 3.f pantam tiek iedalītas kvotas, no ES īpašās rezerves konta uz ES aviācijas sadales kontu tiek automātiski pārskaitīts galīgais aviācijas nozares kvotu daudzums, kas bez maksas iedalītas gaisa kuģu ekspluatantam uz visu tirdzniecības periodu un ievadītas EUTL saskaņā ar šīs regulas 54. panta 2. punktu.

48. pants

Vispārīgo kvotu pārskaitīšana uz ES kopējā daudzuma kontu

Katra tirdzniecības perioda beigās centrālais administrators visas ES sadales kontā un ES jauno iekārtu rezerves kontā esošās kvotas pārskaita uz ES kopējā daudzuma kontu.

49. pants

Aviācijas nozares kvotu pārskaitīšana uz ES aviācijas kopējā daudzuma kontu

Katra tirdzniecības perioda beigās centrālais administrators visas ES īpašās rezerves kontā atlikušās kvotas pārskaita uz ES aviācijas kopējā daudzuma kontu.

50. pants

Aviācijas nozares kvotu dzēšana

Centrālais administrators nodrošina, ka katra tirdzniecības perioda beigās visas ES aviācijas sadales kontā esošās kvotas tiek pārskaitītas uz Savienības kvotu dzēšanas kontu







4.

Iedaļa

Kvotu sadale stacionārām iekārtām

51. pants

Valstu kvotu sadales tabulu ievadīšana EUTL

1. Katra dalībvalsts līdz 2012. gada 31. decembrim paziņo Komisijai savu valsts kvotu sadales tabulu laikposmam no 2013. līdz 2020. gadam. Dalībvalstis nodrošina, ka valsts kvotu sadales tabulas ietver X pielikumā noteikto informāciju.

2. Komisija dod norādījumu centrālajam administratoram ievadīt EUTL valsts kvotu sadales tabulu, ja tā uzskata, ka valsts kvotu sadales tabula atbilst Direktīvai 2003/87/EK, Lēmumam 2011/278/ES un Komisijas lēmumiem, ko tā pieņēmusi saskaņā ar Direktīvas 2003/87/EK 10.c panta 6. punktu. Pretējā gadījumā tā pienācīgā laikā noraida valsts kvotu sadales tabulu un nekavējoties informē attiecīgo dalībvalsti, norādot iemeslus un nosakot kritērijus, lai nākamais paziņojums būtu akceptējams. Šī dalībvalsts trīs mēnešu laikā iesniedz Komisijai pārskatītu valsts kvotu sadales tabulu.

52. pants

Izmaiņas valsts kvotu sadales tabulās

1. Valsts administrators veic izmaiņas EUTL ievadītajā valsts kvotu sadales tabulā, ja:

a) ir atsaukta iekārtas atļauja vai citādi beidzies iekārtas atļaujas termiņš;

b) iekārta ir pārtraukusi darbības;

c) iekārta ir sadalīta divās vai vairākās iekārtās;

d) divas vai vairākas iekārtas ir apvienotas vienā iekārtā.

2. Dalībvalsts paziņo Komisijai par izmaiņām savā valsts kvotu sadales tabulā, kas attiecas uz:

a) kvotu sadali jaunām iekārtām vai sadali jaunām iekārtām pēc ievērojama jaudas palielinājuma;

b) darbību daļēju pārtraukšanu vai būtiskiem jaudas samazinājumiem;

c) bezmaksas sadali saskaņā ar Direktīvas 2003/87/EK 10.c pantu, ko pamato ieguldījumu progress, kurš ir panākts un paziņots Komisijai saskaņā ar minētās direktīvas 10.c panta 1. punktu;

d) jebkādām citām izmaiņām, kas nav minētas 1. punktā.

Saņemot paziņojumu saskaņā ar pirmo daļu, Komisija dod norādījumu centrālajam administratoram veikt atbilstošas izmaiņas EUTL ievadītajā valsts kvotu sadales tabulā, ja tā uzskata, ka valsts kvotu sadales tabula atbilst Direktīvai 2003/87/EK, Lēmumam 2011/278/ES un Komisijas lēmumiem, ko tā pieņēmusi saskaņā ar Direktīvas 2003/87/EK 10.c panta 6. punktu. Pretējā gadījumā tā pieņemamā laikā noraida izmaiņas un nekavējoties informē attiecīgo dalībvalsti, norādot iemeslus un nosakot kritērijus, lai nākamais paziņojums būtu akceptējams.

53. pants

Vispārīgo kvotu bezmaksas sadale

1. Valsts administrators katrā valsts kvotu sadales tabulā par katru operatoru, katru gadu un katru X pielikumā noteikto juridisko pamatojumu norāda, vai iekārtai attiecīgajā gadā bez maksas jāiedala kvotas.

2. No 2013. gada 1. februāra centrālais administrators nodrošina, ka Savienības reģistrs vispārīgās kvotas ik dienas automātiski pārskaita no ES sadales konta atbilstīgi attiecīgajai valsts kvotu sadales tabulai uz attiecīgo atvērto vai bloķēto operatora kontu, ņemot vērā automātiskās pārskaitīšanas modalitātes, kas noteiktas 105. pantā paredzētajās datu apmaiņas un tehniskajās specifikācijās.

3. Ja izslēgts operatora konts nesaņem kvotas saskaņā ar 2. punktu, šīs kvotas nepārved uz kontu, ja vēlāk tā statusu nosaka kā „atvērts”.

4. Centrālais administrators nodrošina, ka operatori ES sadales kontā var pārskaitīt atpakaļ liekās kvotas, ja centrālais administrators ir mainījis dalībvalsts sadales tabulu saskaņā ar 52. panta 2. punktu, lai labotu operatoram par daudz piešķirtas kvotas, un kompetentā iestāde pieprasījusi operatoram atgriezt šādas liekās kvotas.







5.

Iedaļa

Sadale gaisa kuģu ekspluatantiem

54. pants

Valsts aviācijas nozares kvotu sadales tabulu ievadīšana EUTL

1. Katra dalībvalsts līdz 2012. gada 30. septembrim paziņo Komisijai savu valsts aviācijas nozares kvotu sadales tabulu laikposmam no 2013. līdz 2020. gadam. Dalībvalstis nodrošina, ka valsts aviācijas nozares kvotu sadales tabulas ietver XI pielikumā noteikto informāciju.

2. Komisija dod norādījumu centrālajam administratoram ievadīt EUTL valsts aviācijas nozares kvotu sadales tabulu, ja tā uzskata, ka valsts aviācijas nozares kvotu sadales tabula atbilst Direktīvai 2003/87/EK, jo īpaši attiecībā uz kvotu sadali, ko dalībvalstis aprēķinājušas un publiskojušas saskaņā ar minētās direktīvas 3.e panta 4. punktu. Pretējā gadījumā tā pieņemamā laikā noraida valsts aviācijas nozares kvotu sadales tabulu un nekavējoties informē attiecīgo dalībvalsti, norādot iemeslus un nosakot kritērijus, lai nākamais paziņojums būtu akceptējams. Šī dalībvalsts trīs mēnešu laikā iesniedz Komisijai pārskatītu valsts aviācijas nozares kvotu sadales tabulu.

55. pants

Izmaiņas valsts aviācijas nozares kvotu sadales tabulās

1. Valsts administrators veic izmaiņas EUTL ievadītajā valsts aviācijas nozares kvotu sadales tabulā, ja:

a) gaisa kuģu ekspluatants ir pārtraucis visas savas darbības, uz kurām attiecas Direktīvas 2003/87/EK I pielikums;

b) gaisa kuģu ekspluatants ir sadalījies divos vai vairākos gaisa kuģu ekspluatantos;

c) divi vai vairāki gaisa kuģu ekspluatanti ir apvienojušies vienā gaisa kuģu ekspluatantā.

2. Dalībvalsts paziņo Komisijai par izmaiņām savā valsts aviācijas nozares kvotu sadales tabulā, kas skar:

a) jebkādu kvotu sadali no īpašajām rezervēm atbilstīgi Direktīvas 2003/87/EK 3.f pantam;

b) jebkādu korekciju pēc pasākumu pieņemšanas saskaņā ar Direktīvas 2003/87/EK 25.a pantu;

c) jebkādām citām izmaiņām, kas nav minētas 1. punktā.

3. Komisija dod norādījumu centrālajam administratoram veikt atbilstošas izmaiņas EUTL ievadītajā valsts aviācijas nozares kvotu sadales tabulā, ja tā uzskata, ka labojums valsts aviācijas nozares kvotu sadales tabulā atbilst Direktīvai 2003/87/EK, jo īpaši attiecībā uz kvotu sadali, ko dalībvalstis aprēķinājušas un publiskojušas saskaņā ar minētās direktīvas 3.f panta 7. punktu attiecībā uz kvotu sadali no īpašās rezerves. Pretējā gadījumā tā pieņemamā laikā noraida izmaiņas un nekavējoties informē dalībvalsti, norādot iemeslus un nosakot kritērijus, lai nākamais paziņojums būtu akceptējams.

4. Ja apvienojas gaisa kuģu ekspluatanti, kurus administrē dažādas dalībvalstis, izmaiņas saskaņā ar 1. punkta c) apakšpunktu iniciē tās valsts administrators, kurš administrē to gaisa kuģu ekspluatantu, kuram iedalītās kvotas tiek iekļautas citam gaisa kuģu ekspluatantam iedalīto kvotu skaitā. Pirms izmaiņu izdarīšanas saņem tā valsts administratora piekrišanu, kurš administrē gaisa kuģu ekspluatantu, kam iedalīto kvotu skaitā tiks iekļautas otram uzņēmumam iedalītās kvotas.

56. pants

Aviācijas nozares kvotu bezmaksas sadale

1. Valsts administrators attiecībā uz katru gaisa kuģu ekspluatantu un katru gadu norāda, vai gaisa kuģu ekspluatantam valsts aviācijas nozares kvotu sadales tabulā attiecīgajā gadā bez maksas jāiedala kvotas.

2. No 2013. gada 1. februāra centrālais administrators nodrošina, ka Savienības reģistrs aviācijas nozares kvotas automātiski pārskaita no ES aviācijas sadales konta atbilstīgi attiecīgajai kvotu sadales tabulai uz attiecīgo atvērto vai bloķēto operatora kontu, ņemot vērā automātiskās pārskaitīšanas modalitātes, kas noteiktas 105. pantā paredzētajās datu apmaiņas un tehniskajās specifikācijās.

3. Ja izslēgts gaisa kuģu ekspluatanta konts nesaņem kvotas saskaņā ar 2. punktu, šīs kvotas nepārved uz kontu, ja vēlāk tā statusu nosaka kā „atvērts”.

57. pants

Aviācijas nozares kvotu atgriešana

Ja valsts aviācijas nozares kvotu sadales tabulā veic izmaiņas saskaņā ar Direktīvas 2003/87/EK 25.a pantu pēc tam, kad kvotas ir pārskaitītas uz gaisa kuģu ekspluatantu kontiem par konkrēto gadu atbilstīgi šīs regulas 56. pantam, centrālais administrators veic jebkādu pārskaitījumu, kas vajadzīgs atbilstīgi jebkuram pasākumam, kurš pieņemts saskaņā ar Direktīvas 2003/87/EK 25.a pantu.







6.

Iedaļa

CER un ERU izmantošana

58. pants

Starptautisko kredītu turējumi Savienības reģistrā

1. Centrālais administrators nodrošina, ka ar dalībvalstīs uzturētiem projektiem saistīti CER un ERU tiek turēti ETS kontos Savienības reģistrā tikai tad, ja to piešķiršana netika aizliegta atbilstīgi Direktīvas 2003/87/EK 11.b pantam.

Centrālais administrators nodrošina, ka ERU, kas ir piešķirtas attiecībā uz emisiju samazinājumiem, kuri panākti līdz 2012. gada 31. decembrim, bet kuri saistīti ar dalībvalstīs uzturētiem projektiem un ietver darbības, kas nav uzskaitītas I pielikumā Direktīvā 2003/87/EK, kurā grozījumi ieviesti ar Eiropas Parlamenta un Padomes Regulu (EK) Nr. 219/2009 ( 5 ), bet ir uzskaitītas I pielikumā Direktīvā 2003/87/EK, kas grozīta ar Eiropas Parlamenta un Padomes Direktīvu 2009/29/EK ( 6 ), tiek turētas ETS kontos Savienības reģistrā tikai tad, ja tās ir piešķirtas pirms 2013. gada 30. aprīļa.

2. Centrālais administrators nodrošina, ka ERU, kas ir piešķirtas pēc 2012. gada 31. decembra attiecībā uz emisiju samazinājumiem, kuri panākti līdz 2012. gada 31. decembrim un kuri saistīti ar trešo valstu projektiem, kam nav juridiski saistoši kvantificēti emisiju mērķi no 2013. līdz 2020. gadam, kā noteikts Kioto protokola grozījumā saskaņā ar tā 3. panta 9. punktu, vai kas nav deponējušas ratifikācijas instrumentu attiecībā uz šādu Kioto protokola grozījumu, tiek turētas ETS kontos Savienības reģistrā tikai tad, ja tās attiecas uz emisiju samazinājumiem, kuri verificēti saskaņā ar Kopējās īstenošanas uzraudzības komitejas pārbaudes procedūru, kā noteikts Lēmumā 9/CMP.1. (saskaņā ar t. s. "2. realizācijas veidu") vai, ja šāda verifikācija nav iespējama, ja tās neatkarīga struktūra, kura akreditēta saskaņā ar Lēmumu 9/CMP.1, ir sertificējusi kā izdotas par emisiju samazinājumiem, kas veikti līdz 2012. gada 31. decembrim.

3. Centrālais administrators valsts administratoriem nodrošina sarakstu ar ETS kontiem, kuros ir starptautiskie kredīti, ko nedrīkst turēt saskaņā ar 1. un 2. punktu pēc tajos noteiktā datuma. Pamatojoties uz šo sarakstu, valsts administrators konta turētājam prasa norādīt KP kontu, uz kuru pārskaita šādus starptautiskos kredītus.

Ja konta turētājs nav atbildējis uz administratora pieprasījumu 40 darbadienu laikā, administrators starptautiskos kredītus pārskaita valsts KP kontā.

59. pants

Starptautisko kredīta tiesību tabulu ievadīšana EUTL

1. Katra dalībvalsts paziņo savu starptautisko kredīta tiesību tabulu Komisijai viena mēneša laikā pēc pasākumu pieņemšanas saskaņā ar Direktīvas 2003/87/EK 11.a panta 8. punktu. Dalībvalstis nodrošina, ka starptautisko kredīta tiesību tabula ietver kopējās sākotnējās starptautiskās kredīta tiesības laikposmam no 2008. līdz 2020. gadam par katru operatoru un gaisa kuģu ekspluatantu, kā arī XII pielikumā noteikto informāciju.

2. Komisija dod norādījumu centrālajam administratoram ievadīt starptautisko kredīta tiesību tabulu EUTL, ja tā uzskata, ka starptautisko kredīta tiesību tabula atbilst Direktīvai 2003/87/EK un pasākumiem, kas pieņemti saskaņā ar minētās direktīvas 11.a panta 8. punktu. Pretējā gadījumā Komisija pieņemamā laikā noraida starptautisko kredīta tiesību tabulu un nekavējoties informē dalībvalsti, norādot iemeslus un nosakot kritērijus, lai nākamais paziņojums būtu akceptējams. Dalībvalsts viena mēneša laikā iesniedz Komisijai pārskatītu starptautisko kredīta tiesību tabulu.

3. Dalībvalsts paziņo Komisijai par izmaiņām, kas ieviestas tās starptautisko kredīta tiesību tabulā, tostarp par tiesību piešķiršanu jaunām iekārtām. Komisija dod norādījumu centrālajam administratoram veikt attiecīgas izmaiņas EUTL turētajā starptautisko kredīta tiesību tabulā, ja tā uzskata, ka starptautisko kredīta tiesību tabulas izmaiņas atbilst Direktīvai 2003/87/EK un pasākumiem, kas pieņemti saskaņā ar minētās direktīvas 11.a panta 8. punktu. Pretējā gadījumā Komisija pieņemamā laikā noraida izmaiņas un nekavējoties informē dalībvalsti, norādot iemeslus un nosakot kritērijus, lai nākamais paziņojums būtu akceptējams.

60. pants

Starptautisko kredītu izmantošana ar kvotu apmaiņas starpniecību

1. Operators drīkst pieprasīt starptautiskā kredīta apmaiņu pret vispārīgo kvotu saskaņā ar Direktīvas 2003/87/EK 11.a panta 2. punktu līdz 2015. gada 31. martam un saskaņā ar minētās direktīvas 11.a panta 3. un 4. punktu līdz 2020. gada 31. decembrim. Operators ierosina starptautisko kredītu pārskaitīšanu no attiecīgā operatora konta vai gaisa kuģu ekspluatanta konta uz ES starptautisko operatoru kredītu kontu Savienības reģistrā.

Gaisa kuģa ekspluatants var pieprasīt starptautiskā kredīta apmaiņu pret aviācijas kvotu līdz 2015. gada 31. martam saskaņā ar Direktīvas 2003/87/EK 11.a panta 2. punktu un līdz 2020. gada 31. decembrim saskaņā ar minētās direktīvas 11.a panta 3. un 4. punktu. Tas ierosina pārskaitīt starptautiskos kredītus no attiecīgā gaisa kuģa ekspluatanta konta uz gaisa kuģu ekspluatantu ES starptautisko kredītu kontu Savienības reģistrā.

2. Saņemot pieprasījumu, centrālais administrators nodrošina, ka Savienības reģistrs pārskaita starptautiskos kredītus uz attiecīgo ES starptautisko kredītu kontu, ja:

a) pārskaitījumu atļauj iniciējošā konta statuss;

b) attiecīgā starptautisko kredīta tiesību tabula ir ievadīta EUTL un operatoram vai gaisa kuģu ekspluatantam tabulā ir ieraksts saskaņā ar 59. pantu;

c) pārskaitījumā ierosināto vienību skaits nepārsniedz atlikušās kredīta tiesības saskaņā ar 61. pantu;

d) visas pārskaitījumā ierosinātās vienības ir atbilstīgas izmantošanai saskaņā ar Direktīvas 2003/87/EK 11.a un 11.b pantu, šīs regulas 58. pantu un jebkādiem pasākumiem, kas pieņemti atbilstīgi Direktīvas 2003/87/EK 11.a panta 9. punktam.

3. Pabeidzot pārskaitījumu saskaņā ar 1. punkta pirmo daļu, centrālais administrators nodrošina, ka Savienības reģistrs atbilstīgi izveido tādu pašu skaitu vispārīgo kvotu ES operatoru kredītu apmaiņas kontā un attiecīgās kompetentās iestādes vārdā pārskaita tādu pašu skaitu vispārīgo kvotu attiecīgi operatora kontā, no kura pārskaitījums tika iniciēts.

Pēc pārskaitījuma pabeigšanas saskaņā ar 1. punkta otro daļu centrālais administrators nodrošina, ka Savienības reģistrs ES kredītu apmaiņas kontā rada ekvivalentu skaitu aviācijas kvotu gaisa kuģu ekspluatantiem, un attiecīgās kompetentās iestādes vārdā pārskaita aviācijas kvotu ekvivalentu daudzumu gaisa kuģu ekspluatantu kontā, no kura pārskaitījumu iniciēja.

61. pants

Atlikušo starptautisko kredīta tiesību aprēķināšana

1. Centrālais administrators nodrošina, ka Savienības reģistrs automātiski nosaka atlikušās starptautiskās kredīta tiesības katram operatoram vai gaisa kuģu ekspluatantam, atņemot no saskaņā ar 59. pantu norādītajām kopējām sākotnējām starptautiskām kredīta tiesībām:

a) visu operatora vai gaisa kuģu ekspluatanta CER un ERU summu, kas nodotas saskaņā ar Direktīvas 2003/87/EK, kura grozīta ar Regulu (EK) Nr. 219/2009, 11.a pantu;

b) visu CER un ERU summu, kas pārskaitītas uz ES starptautisko kredītu kontu saskaņā ar šīs regulas 60. pantu.

2. Centrālais administrators nodrošina, ka Savienības reģistrs koriģē atlikušās starptautiskās kredīta tiesības, lai atspoguļotu atcelšanas saskaņā ar 70. pantu.







7.

Iedaļa

Izsole

62. pants

Izsoles tabulu ievadīšana EUTL

1. Viena mēneša laikā pēc izsoles kalendāra noteikšanas un publiskošanas atbilstīgi Regulas (ES) Nr. 1031/2010 11. panta 1. punktam, 13. panta 1. punktam, 13. panta 2. punktam vai 32. panta 4. punktam attiecīgā izsoles platforma iesniedz Komisijai atbilstošo izsoles tabulu. Izsoles platforma iesniedz divas izsoles tabulas par katru kalendāro gadu, sākot no 2012. gada, vienu par vispārīgo kvotu izsoli un vienu par aviācijas nozares kvotu izsoli, un nodrošina, ka izsoles tabulas ietver XIII pielikumā noteikto informāciju.

2. Komisija dod norādījumu centrālajam administratoram ievadīt EUTL izsoles tabulu, ja tā uzskata, ka izsoles tabula atbilst Regulai (ES) Nr. 1031/2010. Pretējā gadījumā tā pieņemamā laikā noraida izsoles tabulu un nekavējoties informē izsoles platformu, norādot iemeslus un nosakot kritērijus, lai nākamais paziņojums būtu akceptējams. Izsoles platforma trīs mēnešu laikā iesniedz Komisijai pārskatītu izsoles tabulu.

63. pants

Izmaiņas izsoles tabulās

1. Attiecīgā izsoles platforma nekavējoties paziņo Komisijai par visiem izsoles tabulā vajadzīgajiem grozījumiem.

2. Komisija dod norādījumu centrālajam administratoram ievadīt EUTL pārskatīto izsoles tabulu, ja tā uzskata, ka pārskatītā izsoles tabula atbilst Regulai (ES) Nr. 1031/2010. Pretējā gadījumā tā pieņemamā laikā noraida izmaiņas un nekavējoties informē izsoles platformu, norādot iemeslus un nosakot kritērijus, lai nākamais paziņojums būtu akceptējams.

3. Komisija var dot centrālajam administratoram norādījumu apturēt izsoles tabulā norādīto kvotu pārskaitīšanu, ja tās rīcībā nonāk informācija, ka izsoles tabulā jāizdara grozījumi, par kuriem izsoles platforma nav paziņojusi.

64. pants

Kvotu izsolīšana

1. Komisija dod centrālajam administratoram norādījumu laikus pēc tā attiecīgā izsolītāja pieprasījuma, kurš iecelts saskaņā ar Regulu (ES) Nr. 1031/2010, saskaņā ar izsoles tabulām pārskaitīt vispārīgās kvotas no ES izsoles konta un/vai aviācijas kvotas no ES aviācijas izsoles konta uz attiecīgo izsoles piegādes kontu. Attiecībā uz kvotām, kas izveidotas saskaņā ar Regulas (ES) Nr. 1031/2010 10. panta 1. punktu rīkojamām izsolēm, Komisija laikus dod norādījumu centrālajam administratoram attiecīgā izsolītāja vārdā pārskaitīt kvotas no konta, kurā kvotas tika izveidotas, uz kontu, kas izveidots izsoles realizācijai, kā norādīts attiecīgajā izsoles tabulā. Pieprasījums ir izsoles tabulas iesniegšana saskaņā ar 62. pantu.

2. Attiecīgā izsoles piegādes konta turētājs nodrošina izsolāmo kvotu pārskaitīšanu sekmīgajiem solītājiem vai to īpašumtiesību pārņēmējiem saskaņā ar Regulu (ES) Nr. 1031/2010.

3. Saskaņā ar Regulu (ES) Nr. 1031/2010 izsoles konta pilnvarotajam pārstāvim var būt jāpārskaita nerealizētās kvotas no izsoles piegādes konta uz ES izsoles kontu.







8.

Iedaļa

Tirdzniecība

65. pants

Konta iniciēti kvotu vai Kioto vienību pārskaitījumi

1. Saskaņā ar 2. punktu centrālais administrators pēc konta turētāja pieprasījuma nodrošina, ka Savienības reģistrs pārskaita kvotas vai Kioto vienības uz jebkuru citu kontu, ja vien šādu pārskaitījumu neliedz veikt iniciējošā konta vai saņēmēja konta statuss.

2. No operatoru kontiem, gaisa kuģu ekspluatētāju kontiem un personu kontiem kvotas vai Kioto vienības drīkst pārskaitīt tikai uz uzticamo kontu sarakstā esošu kontu saskaņā ar 26. pantu, izņemot:

(a) starptautisko kredītu apmaiņu saskaņā ar 60. pantu;

(b) kvotu nodošanu saskaņā ar 67. pantu;

(c) kvotu dzēšanu saskaņā ar 68. pantu;

(d) Kioto vienību anulēšanu saskaņā ar 69. pantu.

66. pants

Tirdzniecības konta iniciēti kvotu vai Kioto vienību pārskaitījumi

Centrālais administrators pēc tirdzniecības konta turētāja pieprasījuma nodrošina, ka Savienības reģistrs pārskaita kvotas vai Kioto vienības uz Savienības reģistra kontu vai tirdzniecības kontu, ja vien šādu pārskaitījumu neliedz veikt iniciējošā konta statuss.







9.

Iedaļa

Kvotu nodošana

67. pants

Kvotu nodošana

1. Operators vai gaisa kuģu ekspluatants nodod kvotas, ierosinot Savienības reģistram:

a) pārskaitīt noteiktu tādu kvotu skaitu, kas izveidotas atbilstības ievērošanai tajā pašā tirdzniecības periodā, no attiecīgā operatora konta vai gaisa kuģu ekspluatanta konta uz Savienības kvotu dzēšanas kontu;

b) pārskaitīto kvotu skaitu un veidu attiecībā uz kārtējā perioda operatora iekārtas emisijām vai gaisa kuģu ekspluatanta emisijām reģistrēt kā nodotas kvotas.

2. Aviācijas nozares kvotas drīkst nodot tikai gaisa kuģu ekspluatanti.

3. Jau nodotu kvotu nevar nodot atkal.

▼M2

4. Kvotas, kam saskaņā ar 41. panta 4. punktu piešķirts valsts kods, nodot nedrīkst.

▼B







10.

Iedaļa

Kvotu dzēšana un Kioto vienību anulēšana

68. pants

Kvotu dzēšana

1. Centrālais administrators nodrošina, ka Savienības reģistrs izpilda jebkādu konta turētāja pieprasījumu saskaņā ar Direktīvas 2003/87/EK 12. panta 4. punktu dzēst konta turētāja kontos turētās kvotas:

a) norādīto skaitu kvotu no attiecīgā konta pārskaitot Savienības kvotu dzēšanas kontā;

b) reģistrējot pārskaitīto kvotu skaitu kā dzēstu attiecībā uz kārtējo gadu.

2. Dzēstas kvotas netiek reģistrētas kā nodotas attiecībā uz emisijām.

69. pants

Kioto vienību anulēšana

Centrālais administrators nodrošina, ka Savienības reģistrs izpilda jebkādu konta turētāja pieprasījumu saskaņā ar Direktīvas 2003/87/EK 12. panta 4. punktu anulēt konta turētāja kontos turētās Kioto vienības, norādīto veidu un skaitu Kioto vienību no attiecīgā konta pārskaitot konta administratora KP reģistra dzēšanas kontā vai Savienības reģistra dzēšanas kontā.







11.

Iedaļa

Darījumu atcelšana

70. pants

Pabeigto procesu atcelšana, ja tie iniciēti kļūdas dēļ

1. Ja konta turētājs vai valsts administrators, kas darbojas konta turētāja vārdā, netīši vai kļūdas dēļ iniciējis kādu no 2. punktā minētajiem darījumiem, konta turētājs rakstiskā pieprasījumā var ierosināt sava konta administratoram atcelt pabeigto darījumu. Šo pieprasījumu pienācīgi paraksta konta turētāja pilnvarotais pārstāvis vai pārstāvji, kuri ir pilnvaroti iniciēt tāda veida darījumu, kādu plānots atcelt, un pieprasījumu nosūta piecu darbadienu laikā pēc procesa pabeigšanas. Pieprasījumā jābūt paziņojumam, kurā norādīts, ka darījums ir iniciēts kļūdas dēļ vai netīši.

2. Konta turētājs var ierosināt atcelt šādus darījumus:

a) kvotu nodošanu;

b) kvotu dzēšanu;

c) starptautisko kredītu apmaiņu.

3. Ja konta administrators konstatē, ka pieprasījums atbilst 1. punkta nosacījumiem, un piekrīt pieprasījumam, tas var ierosināt atcelt darījumu Savienības reģistrā.

4. Ja valsts administrators netīši vai kļūdas dēļ iniciējis kādu no 5. punktā minētajiem darījumiem, tas rakstiskā pieprasījumā var ierosināt centrālajam administratoram atcelt pabeigto darījumu. Pieprasījumā jābūt paziņojumam, kurā norādīts, ka darījums ir iniciēts kļūdas dēļ vai netīši.

5. Valsts administratori var ierosināt atcelt šādus darījumus:

a) vispārīgo kvotu iedalīšanu;

b) aviācijas nozares kvotu iedalīšanu.

6. Centrālais administrators nodrošina, ka Savienības reģistrs piekrīt atcelšanas ierosinājumam saskaņā ar 1. un 4. punktu, bloķē vienības, kas pārskaitāmas darījuma atcelšanas dēļ, un pārsūta ierosinājumu centrālajam administratoram, ja ir izpildīti visi šie nosacījumi:

a) atceļamais kvotu nodošanas vai dzēšanas darījums nav pabeigts vairāk kā 30 darbadienas pirms konta administratora ierosinājuma saskaņā ar 3. punktu;

b) darījuma atcelšanas rezultātā neviens operators nekļūst par tādu, kas iepriekšējā gadā nav izpildījis saistības;

c) kontā, kurā, īstenojot atceļamo darījumu, tika ieskaitītas vienības, vēl aizvien ir tāds šī veida vienību daudzums, ar kādu veica atceļamo darījumu;

d) ja atceļamais darījums ir vispārīgo kvotu iedalīšana, tas ir veikts pēc tam, kad beidzies iekārtas atļaujas termiņš.

7. Centrālais administrators nodrošina, ka Savienības reģistrs īsteno atcelšanu, izmantojot tāda paša veida vienības kā tās, kuras atrodas atceļamā darījuma saņēmējā kontā.







3.

NODAĻA

Sasaiste ar citām siltumnīcefekta gāzu emisiju tirdzniecības sistēmām

71. pants

Sasaistes pasākumu īstenošana

Centrālais administrators drīkst atbilstīgos brīžos izveidot kontus un procesus, kā arī veikt darījumus un citas operācijas, lai īstenotu pasākumus, kas paredzēti atbilstīgi Direktīvas 2003/87/EK 25. panta 1.b punktam.







3.

SADAĻA

ĪPAŠI NOTEIKUMI ATTIECĪBĀ UZ KP REĢISTRIEM

72. pants

Personas kontu atvēršana KP reģistros

Pieprasījumu atvērt personas kontu KP reģistrā valsts administratoram iesniedz potenciālais konta turētājs. Potenciālais konta turētājs sniedz to pašu informāciju, ko valsts administrators prasa saskaņā ar 18. pantu.

73. pants

Pārskaitījumu izpilde

Visiem pārskaitījumiem no kontiem KP reģistros piemēro 38., 39., 65. un 66. pantu.

▼M1

73.a pants

ES ETS apmainīto CER un ERU pārskaitīšana

1. Centrālais administrators katras valsts administratoru informē par to, cik daudzas pirmajam saistību periodam derīgas CER un ERU saskaņā ar 60. pantu pārskaitītas no operatoru turējuma kontiem un gaisa kuģu ekspluatantu turējuma kontiem, kurus administrē attiecīgā dalībvalsts. Centrālais administrators šim skaitlim pieskaita daļu no CER un ERU, kas derīgas pirmajam saistību periodam un pārskaitītas no operatoru turējuma kontiem un gaisa kuģu ekspluatantu turējuma kontiem, kurus administrē dalībvalstis bez KP reģistra pirmajā saistību periodā, proporcionāli dalībvalstu attiecīgajiem skaitliskajiem ierobežojumiem, kas piemērojami CER un ERU pārnesei no pirmā saistību perioda uz otro.

2. Pirms noslēdzas Kioto protokola pirmā saistību perioda saistību izpildes papildu periods, kas minēts Regulas (ES) Nr. 525/2013 11. panta 2. punktā, centrālais administrators uz katras valsts KP reģistru no ES starptautisko kredītu kontiem pārskaita tādu skaitu pirmajam saistību periodam derīgu CER un ERU, kas atbilst saskaņā ar šā panta 1. punktu noteiktajam kopskaitam.

3. Centrālais administrators nodrošina, ka EUTL nepieļauj nekādus darījumus ar vienībām, kas pārskaitītas saskaņā ar 1. punktu, izņemot:

a) vienību anulēšanu saskaņā ar Regulas (ES) Nr. 525/2013 10. panta 1. punktu;

b) vienību norakstīšanu saskaņā ar Regulas (ES) Nr. 525/2013 11. pantu;

c) vienību pārnesi no pirmā saistību perioda uz otro saskaņā ar Regulas (ES) Nr. 525/2013 10. panta 1. punktu;

d) vienību pārskaitīšanu viena KP reģistra ietvaros.

4. Tieši pēc pārskaitīšanas, kas veikta saskaņā ar 2. punktu, katras valsts administrators uz attiecīgu puses turējuma kontu Savienības reģistrā pārskaita tādu skaitu AAU, kas vienāds ar attiecīgajai dalībvalstij saskaņā ar 2. punktu atgriezto kredītu skaitu.

73.b pants

AAU piešķiršana un deponēšana

1. Pirms veikt norakstīšanas darījumu saskaņā ar Eiropas Parlamenta un Padomes Regulas (ES) Nr. 525/2013 ( 7 ) 11. panta 3. punktu, centrālais administrators:

a) Savienības reģistra ES AAU kontā piešķir tādu skaitu AAU, kas atbilst Savienībai noteiktajam daudzumam, kurš norādīts ar Padomes Lēmumu (ES) 2015/1339 ( 8 );

b) nekavējoties no ES AAU konta uz ETS AAU depozīta kontu Savienības reģistrā pārskaita tādu skaitu AAU, kas atbilst saskaņā ar Komisijas Lēmumu 2010/634/ES ( 9 ) izveidoto vispārīgo kvotu daudzumam.

2. Ne vēlāk kā trīs mēnešus pēc tam, kad saskaņā ar 31. pantu tiek slēgts Lēmuma par kopīgiem centieniem (LKC) atbilstības konts attiecībā uz 2020. gadu, katras valsts administrators:

a) puses turējuma kontā tās KP reģistrā piešķir tādu skaitu AAU, kas atbilst attiecīgajai dalībvalstij noteiktajam daudzumam, kurš norādīts ar Ratifikācijas lēmumu;

b) nekavējoties no puses turējuma konta uz LKC AAU depozīta kontu tās KP reģistrā pārskaita tādu skaitu AAU, kas atbilst kopējam to AEA skaitam, kuras atbilst visiem dalībvalsts ikgadējiem iedalītajiem emisiju apjomiem [citur “sadale”] par visiem gadiem saskaņā ar Lēmuma 406/2009/EK 3. panta 2. punktu, kas noteikti pirms jebkādiem grozījumiem saskaņā ar Regulas (ES) Nr. 525/2013 27. panta 2. punktu.

3. Līdz brīdim, kad noslēdzas klīringa procesi saskaņā ar 73.f pantu, centrālais administrators nodrošina, ka EUTL nepieļauj nekādus darījumus ar AAU no ETS AAU depozīta konta vai no LKC AAU depozīta kontiem, izņemot:

a) tāda AAU skaita anulēšanu vai pārskaitīšanu, kas ir mazāks par vai vienāds ar to AEA skaitu, kuras pārskaitītas uz LKC dzēšanas kontu saskaņā ar 88. panta 2. punktu;

b) tāda AAU skaita norakstīšanu saskaņā ar Regulas (ES) Nr. 525/2013 11. panta 3. punktu, kas atbilst to AEA skaitam, kuras pārskaitītas uz LKC dzēšanas kontu saskaņā ar šīs regulas 31. panta 4. punktu un kuras atbilst SEG emisiju daudzumam, kas ievadīts LKC atbilstības kontā saskaņā ar šīs regulas 77. pantu;

c) tāda AAU skaita anulēšanu vai pārskaitīšanu, kas ir mazāks par vai vienāds ar to AEA skaitu, kuras pārskaitītas uz LKC dzēšanas kontu saskaņā ar 31. panta 4. punktu un kuras pārsniedz SEG emisiju daudzumu, kas ievadīts LKC atbilstības kontā saskaņā ar šīs regulas 77. pantu;

d) pārskaitīšanu, kas vajadzīga klīringa procesiem saskaņā ar 73.f pantu;

e) AAU pārveidi par ERU – ar nosacījumu, ka uz LKC dzēšanas kontu saskaņā ar šīs regulas 31. panta 4. punktu ir pārskaitīts tāds AEA skaits, kas ir vienāds ar pārveidojamo AAU skaitu, kam pieskaitītas ERU, kas vajadzīgas Regulas (ES) Nr. 525/2013 10. panta 1. punktā minētās ieturējuma nodevas segšanai.

73.c pants

Vienību pārskaitīšana un izmantošana

1. Centrālais administrators nodrošina, ka EUTL nepieļauj darījumus ar CER, ERU, tCER un lCER, kas izmantotas saskaņā ar 81. pantu, izņemot:

a) vienību pārskaitīšanu no LKC atbilstības konta Savienības reģistrā uz attiecīgās dalībvalsts KP reģistru saskaņā ar 31. panta 3. punktu;

b) vienību norakstīšanu saskaņā ar Regulas (ES) Nr. 525/2013 11. pantu;

c) vienību pārnesi no pirmā saistību perioda uz otro saskaņā ar Regulas (ES) Nr. 525/2013 10. panta 1. punktu.

2. Kad pabeigta vienību pārnese no pirmā saistību perioda uz otro saskaņā ar Regulas (ES) Nr. 525/2013 10. panta 1. punktu, centrālais administrators nodrošina, ka EUTL nepieļauj CER, ERU, tCER vai lCER izmantošanu saskaņā ar šīs regulas 81. pantu, ja vien minētās vienības nav derīgas Kioto protokola otrajam saistību periodam.

73.d pants

Vienību anulēšana

1. Pēc vienību pārneses no pirmā saistību perioda uz otro saskaņā ar Regulas (ES) Nr. 525/2013 10. panta 1. punktu centrālais administrators anulē visas CER un ERU, kas atlikušas aviācijas rezerves nodošanas kontā.

2. Pēc tam, kad pabeigta vienību pārnese no pirmā saistību perioda uz otro saskaņā ar Regulas (ES) Nr. 525/2013 10. panta 1. punktu, centrālais administrators valstu administratoriem pieprasa anulēt Kioto protokola pirmajam saistību periodam derīgās CER un ERU, kas tiek turētas to administrētajos ETS kontos, vai tās anulē.

73.e pants

Vienību norakstīšana

Tādā mērā, kādā emisijas, uz kurām attiecas Direktīva 2003/87/EK, pārsniedz Savienībai noteikto daudzumu, kas norādīts ar Ratifikācijas lēmumu, centrālais administrators noraksta ES iepriekšējā perioda pārpalikuma rezerves (PPSR) kontā esošās AAU.

73.f pants

Pārnese Savienības reģistrā

Centrālais administrators visas AAU no ETS centrālā klīringa konta un AAU, kas pārskaitītas saskaņā ar šīs regulas 73.a panta 4. punktu, pārnes uz ES PPSR kontu, kas izveidots saskaņā ar Regulas (ES) Nr. 525/2013 10. panta 1. punktu.

73.g pants

Klīringa procesi

1. Sešu mēnešu laikā pēc tam, kad saskaņā ar 31. pantu slēgts LKC atbilstības konts attiecībā uz 2020. gadu, centrālais administrators katrai dalībvalstij aprēķina klīringa vērtību, AEA neto pārskaitījumus atņemot no AEA neto ieguves dalībvalstu starpā periodā no 2013. līdz 2020. gadam.

2. Ja dalībvalsts klīringa vērtība saskaņā ar 1. punktu ir negatīva, attiecīgās valsts administrators no sava LKC AAU depozīta konta uz LKC centrālo klīringa kontu pārskaita tādu AAU skaitu, kas atbilst klīringa vērtībai.

3. Ja dalībvalsts klīringa vērtība saskaņā ar 1. punktu ir pozitīva un ir pabeigti visi 2. punktā paredzētie pārskaitījumi, centrālais administrators uz attiecīgās dalībvalsts puses turējuma kontu pārskaita tādu AAU skaitu, kas atbilst klīringa vērtībai.

4. Pirms šā panta 2. punktā minētā pārskaitījuma izdarīšanas attiecīgās valsts administrators vispirms pārskaita tādu AAU skaitu, kāds vajadzīgs, lai segtu ieturējumu, ko saskaņā ar Regulas (ES) Nr. 525/2013 10. panta 1. punktu piemēro AAU pirmreizējiem starptautiskajiem pārskaitījumiem.

▼B







4.

SADAĻA

ĪPAŠI NOTEIKUMI ATTIECĪBĀ UZ DARĪJUMU UZSKAITI SASKAŅĀ AR LĒMUMU NR. 406/2009/EK

74. pants

AEA izveide

1. Atbilstības perioda sākumā centrālais administrators ES AEA kopējā daudzuma kontā izveido tādu skaitu AEA, kas atbilst gada emisijas sadales summai visām dalībvalstīm par visiem atbilstības perioda gadiem, kā noteikts lēmumos, kuri pieņemti saskaņā ar Lēmuma Nr. 406/2009/EK 3. panta 2. punktu un 10. pantu.

2. Centrālais administrators nodrošina, ka Savienības reģistrs katras AEA izveides brīdī piešķir tai unikālu vienības identifikācijas kodu.

75. pants

Gada emisijas sadales vienības

AEA ir izmantojamas tikai tam, lai nodrošinātu dalībvalstu siltumnīcefekta gāzu emisiju ierobežojumu prasības saskaņā ar Lēmuma Nr. 406/2009/EK 3. pantu, un tās ir pārskaitāmas tikai saskaņā ar minētā lēmuma 3. panta 3., 4. un 5. punkta nosacījumiem.

76. pants

AEA pārskaitīšana uz katru Lēmuma par kopīgiem centieniem atbilstības kontu

Atbilstības perioda sākumā centrālais administrators no ES AEA kopējā daudzuma konta attiecīgajā Lēmuma par kopīgiem centieniem atbilstības kontā pārskaita tādu daudzumu AEA, kas atbilst gada emisiju sadalei katrai dalībvalstij par katru gadu, kā noteikts lēmumos, kuri pieņemti saskaņā ar Lēmuma Nr. 406/2009/EK 3. panta 2. punktu un 10. pantu.

77. pants

Attiecīgo siltumnīcefekta gāzu emisiju datu ievadīšana

1. Laikus un, tiklīdz ir pieejami attiecīgie siltumnīcefekta gāzu emisiju dati par atbilstības perioda konkrētu gadu attiecībā uz lielāko daļu dalībvalstu, centrālais administrators ievada attiecīgo siltumnīcefekta gāzu emisiju kopējo daudzumu, kas izteikts oglekļa dioksīda ekvivalenta tonnās, par katru dalībvalsti tās Lēmuma par kopīgiem centieniem atbilstības kontā par konkrēto atbilstības gadu.

2. Centrālais administrators arī ievada visu dalībvalstu attiecīgo siltumnīcefekta gāzu emisiju datu summu par konkrēto gadu ES AEA kopējā daudzuma kontā.

78. pants

Lēmuma par kopīgiem centieniem atbilstības konta bilances aprēķināšana

1. Ievadot attiecīgos siltumnīcefekta gāzu emisiju datus saskaņā ar 77. pantu, centrālais administrators nodrošina, ka Savienības reģistrs aprēķina attiecīgā Lēmuma par kopīgiem centieniem atbilstības konta bilanci, atskaitot siltumnīcefekta gāzu emisiju kopējo daudzumu, kas izteikts oglekļa dioksīda ekvivalenta tonnās, attiecīgajā Lēmuma par kopīgiem centieniem atbilstības kontā no visu AEA summas tajā pašā Lēmuma par kopīgiem centieniem atbilstības kontā.

2. Centrālais administrators nodrošina, ka Savienības reģistrs parāda katra Lēmuma par kopīgiem centieniem atbilstības konta bilanci.

79. pants

Atbilstības statusa rādītāju noteikšana

1. Centrālais administrators nodrošina, ka pēc attiecīgo siltumnīcefekta gāzu emisiju datu ievadīšanas saskaņā ar 77. pantu un pēc Savienības tiesību aktos noteiktā laikposma, lai izmantotu elastību saskaņā ar Lēmuma Nr. 406/2009/EK 3. un 5. pantu, Savienības reģistrs nosaka atbilstības statusa rādītāju katram Lēmuma par kopīgiem centieniem atbilstības kontam, aprēķinot visu AEA, starptautisko kredītu, tCER un lCER summu, no kuras atskaita siltumnīcefekta gāzu emisiju kopējo daudzumu, kas izteikts oglekļa dioksīda ekvivalenta tonnās, tajā pašā Lēmuma par kopīgiem centieniem atbilstības kontā.

2. Centrālais administrators nodrošina, ka Savienības reģistrs reģistrē katra Lēmuma par kopīgiem centieniem atbilstības konta atbilstības statusa rādītāju.

80. pants

Lēmuma Nr. 406/2009/EK 7. panta 1. punkta a) un c) apakšpunkta piemērošana

1. Ja atbilstības statusa rādītājs, kas noteikts saskaņā ar 79. pantu, ir negatīvs, centrālais administrators nodrošina, ka Savienības reģistrs pārskaita pārsniegto siltumnīcefekta gāzu emisiju daudzumu, kurš izteikts oglekļa dioksīda ekvivalenta tonnās, ko reizina ar Lēmuma Nr. 406/2009/EK 7. panta 1. punkta a) apakšpunktā noteikto samazinājuma koeficientu, no dalībvalsts Lēmuma par kopīgiem centieniem atbilstības konta par konkrēto gadu tās Lēmuma par kopīgiem centieniem atbilstības kontā par nākamo gadu.

2. Tajā pašā laikā centrālais administrators bloķē attiecīgās dalībvalsts Lēmuma par kopīgiem centieniem atbilstības kontus, kas atbilst atbilstības perioda pārējiem gadiem.

3. Centrālais administrators nomaina Lēmuma par kopīgiem centieniem atbilstības konta statusu no „bloķēts” uz „atvērtu” visiem atbilstības perioda pārējiem gadiem, sākot no gada, kam atbilstības statusa rādītājs, kurš noteikts saskaņā ar 79. pantu, uzrāda atbilstību.

81. pants

Starptautisko kredītu, tCER un lCER izmantošana

Centrālais administrators nodrošina, ka pēc dalībvalsts pieprasījuma Savienības reģistrs pārskaita starptautiskos kredītus, tCER vai lCER uz šīs dalībvalsts Lēmuma par kopīgiem centieniem atbilstības kontu par atbilstības perioda konkrēto gadu. Šādu pārskaitījumu neveic, ja:

a) dalībvalsts pieprasījums ir iesniegts pirms Lēmuma par kopīgiem centieniem atbilstības konta bilances aprēķināšanas vai pēc konkrētā gada atbilstības statusa rādītāja noteikšanas; vai

b) nav izpildīti Lēmuma Nr. 406/2009/EK 5. panta nosacījumi.

82. pants

AEA pārnešana

Centrālais administrators nodrošina, ka pēc dalībvalsts pieprasījuma Savienības reģistrs pārskaita AEA uz šīs dalībvalsts Lēmuma par kopīgiem centieniem atbilstības kontu par atbilstības perioda konkrēto g